text:
Iividiyo Ngeelwimi Ezingamakhulu
AmaNgqina KaYehova aziwa ngomsebenzi wawo wokuguqulela. NgoNovemba 2014, besisele siguqulele iiBhayibhile ngeelwimi eziyi-125 kunye noncwadi olusekelwe eBhayibhileni ngeelwimi eziyi-742. Umsebenzi wethu wokuguqulela ukwaquka neevidiyo. Ukususela ngoJanuwari 2015, ividiyo ethi Yintoni Eyenzekayo EHolweni YoBukumkani? ibifumaneka ngeelwimi eziyi-398, ibe ividiyo ethi Kutheni Ufanele Ufunde IBhayibhile? ngeelwimi eziyi-569. Bekutheni ukuze kwenziwe ezi vidiyo, ibe ziye zenziwa njani?
NgoMatshi 2014, iQumrhu Elilawulayo lamaNgqina KaYehova laye layalela iiofisi zamasebe ezisehlabathini lonke, ukuba zilungiselele ukurekhoda iividiyo ngeelwimi ezininzi kangangoko kunokwenzeka ukuze kukhuthazwe abantu bafunde iBhayibhile.
Ukuguqulela ividiyo kufuna izinto eziliqela. Okokuqala, ividiyo iyaguqulelwa. Emva koko, kukhethwa abantu abaza kurekhoda. Okulandelayo, iyarekhodwa ize ilungiswe. Okokugqibela, amazwi arekhodiweyo, amagama nevidiyo iyadityaniswa ukuze kuphume ividiyo epheleleyo enokufakwa kwiwebhsayithi.
Amanye amasebe ebeneendawo zokurekhoda nabantu abaqeqeshelwe ukwenza lo msebenzi. Kodwa, kuthekani ngeelwimi ezithethwa neziguqulelwa kwiindawo ezisemagqagaleni?
Kumazwe amaninzi bekuthunyelwa abantu abaqeqeshelwe ukurekhoda, besebenzisa izixhobo zokurekhoda ekulula ukuhamba nazo. Kusetyenziswa ezi zixhobo, bekuye kwenziwe indawo yokurekhoda yokwexeshana kwiofisi, kwiHolo YoBukumkani okanye ekhayeni lomntu. Abantu abathetha olo lwimi kuguqulelwa kulo, bebencedisa ekufundeni, ekuqeqesheni abantu abafundayo nasekuhloleni. Emva kokuba kurekhodwe kwagqitywa, umntu oqeqeshelwe ukurekhoda ebefudukela kwindawo elandelayo.
Ngale ndlela, kuye kwenziwa iividiyo ngeelwimi ezininzi kakhulu kunangaphambili.
Ezi vidiyo ziye zathandwa kakhulu. Abantu abaninzi, bebeqala ukuva iividiyo ngolwimi lwabo ngezi zethu.
Olunye ulwimi oluye lwaguqulelwa sisiPitjantjatjara, esithethwa ngabantu abangaphezu kwe-2 500 eOstreliya. Lurekhodelwe kwidolophu yaseAlice Springs, eNorthern Territory. UCallan Thomas, obencedisa xa bekurekhodwa, uthe: “Ezi vidiyo ziye zathandwa nyhani. Abantu bebenomdla ibe bebuza ukuba zifumaneka phi ezininzi. Zinqabile iincwadi ngolu lwimi. Xa beziva—de bazibone nokuzibona—bathi manga.”
Amanye amaNgqina amabini eCameroon ayezihambela ngephenyane. Afika ema kwingqingqi yasePygmy aza ancokola nenkosi, eyayikwayititshala. Emva kokuba befumanise ukuba le nkosi ithetha isiBassa, aba bazalwana bayidlalela ividiyo ethi Kutheni Ufanele Ufunde IBhayibhile? ngolwimi lwayo. Le nkosi yachukumiseka yaza yacela iincwadi.
Kweny’ ilali yaseIndonesia, umfundisi walapho akawafuni amaNgqina KaYehova, ibe uye watshisa zonke iincwadi ebezihanjiswe kuloo mmandla. Abany’ abahlali baye bagrogrisa ngokutshisa iHolo YoBukumkani. Emva koko, amapolisa amane aye kumzi weliny’ iNgqina aza, likunye nentsapho yalo, aliphek’ elophula ngemibuzo. Afune ukwazi ukuba kwenzeka ntoni kwiHolo YoBukumkani, laza lababonisa ividiyo ethi Yintoni Eyenzekayo EHolweni YoBukumkani? ngesi-Indonesia.
Emva kokuba liyibukele le vidiyo, elinye ipolisa liye lathi: “Tyhini, abantu abanazi kakuhle.” Elinye liye labuza: “Ningandinika le vidiyo ukuze ndiyibukelise abanye? Iineenkcukacha ezichanileyo ngani.” Ngoku, amapolisa akanangxaki namaNgqina ibe ayawakhusela.
Ukuba ubungekazibukeli ezi vidiyo ngolwimi lwakho, ubanjwe yintoni?
Funda Okungakumbi
Kuthetha Ukuthini Ukufundelwa IBhayibhile?
Fumana iimpendulo zezinto ezibuzwa ngocwangciso lwethu lwesifundo seBhayibhile sasimahla.
Uncwadi Lwethu Lubhalwa Luze Luguqulelwe Njani?
Sivelisa uncwadi ngeelwimi ezingaphezu kwama-600. Kutheni sizibhokoxa kangaka nje?


c: text/html

text:
UBUTYEBI OBUPHUMA ELIZWINI LIKATHIXO | EZRA 1-5
UYehova Uyazigcina Izithembiso Zakhe
UYehova wathembisa ukubuyisela unqulo lokwenyaniso kwitempile eseYerusalem. Kodwa emva kokubuya kwabathinjwa eBhabhiloni, zazininzi izinto ezazingumqobo, ibe ziquka umyalelo kakumkani othintela ulwakhiwo. Abaninzi babenoloyiko lokuba lo umsebenzi wawungazi kugqitywa.
Malunga no-537 B.C.E.
UKoreshi wagunyazisa ukuba kuphinde kwakhiwe itempile
Inyanga yesixhenxe
Isibingelelo siyalungiswa; kwenziwa imibingelelo
Ngo-536 B.C.E.
Kwabekwa isiseko
Ngo-522 B.C.E.
UKumkani uArtashashta wamisa ulwakhiwo
Ngo-520 B.C.E.
UZekariya noHagayi bakhuthaza abantu ukuba baphinde baqhubeke besakha
Ngo-515 B.C.E.
Itempile iyagqitywa

robotstxt: allowed

filter: keep


text:
‘Ezi Zinto Zidlulisele Kubantu Abathembekileyo’
‘Ezi zinto, zidlulisele kubantu abathembekileyo, abakufanelekeleyo ukufundisa abanye.’
IINGOMA: 123, 53
1, 2. Abantu abaninzi bawujonga njani umsebenzi wabo?
UMNTU udla ngokwaziwa ngomsebenzi awenzayo. Kubantu abaninzi, ngumsebenzi okanye sisikhundla abanaso esibenza bazive bebalulekile. Kwezinye iindawo kuqhelekile ukuba xa abantu beqala ukubonana, umbuzo wokuqala ibe ngulo, “Wenza ntoni emsebenzini wakho?”
2 Ngamanye amaxesha, iBhayibhile xa ichaza umntu iye ichaze nokuba wawuyintoni umsebenzi wakhe. Isichazela ‘ngoMateyu umqokeleli werhafu’; ‘uSimon umsuki’; “noLuka ugqirha oyintanda.” (Mat. 10:3; IZe. 10:6; Kol. 4:14) Ikwachaza abantu ngokusixelela ngezabelo zabo ekukhonzeni uThixo. Sifunda ngoKumkani uDavide, umprofeti uEliya nompostile uPawulos. La madoda ayezixabisa izabelo zawo azinikwe nguThixo. Ukuba nathi sinamalungelo athile enkonzo, sifanele siwaxabise.
3. Kutheni kufuneka abantu abadala baqeqeshe abo bangaphantsi kubo ngeminyaka? (Jonga umfanekiso osekuqaleni.)
3 Abaninzi kuthi bayawuthanda umsebenzi wabo, ibe bebengavuya ukuba bebenokuwenza oko. Okubuhlungu kukuba, ukususela kuAdam, isizukulwana ngasinye besisaluphala kuze kulandele esinye. (INtshu. 1:4) Kutshanje, le nto yenze izinto zanzinyana kumaKristu enene. Umsebenzi wabantu bakaYehova uye wanda waza wanzima. Njengoko sisenza imisebenzi engazange yenziwe ngaphambili, kuye kwafuneka kusetyenziswe iindlela ezintsha, kwaye kumaxesha amaninzi kusetyenziswe ubugcisa bale mihla obutshintsha umhla nezolo. Abanye abantu abadala bayanzinyelwa kukubusebenzisa. (Luka 5:39) Kwanaxa bekwazi, basenokungabi nawo amandla alingana nawabantu abangaphantsi kubo ngeminyaka. (IMize. 20:29) Ngoko, abantu abadala, kuba bebathanda abo bangaphantsi kubo ngeminyaka, kulindeleke ukuba babaqeqeshe ukuze bakwazi ukuthwala iimbopheleleko ezingakumbi.
4. Kutheni kunzima ukunika abanye abantu igunya? (Jonga ibhokisi ethi “ Kutheni Kunzima Kwabanye Abantu Ukunikisa Ngegunya?”)
4 Kusenokuba nzima kwabo baneembopheleleko ukubanika igunya nabo bangaphantsi kubo ngeminyaka. Abanye sukube besoyika ukuthathelwa isikhundla abasithanda kunene. Abanye banexhala lokuba bengazukwazi ukujonga yonke into yaye becinga ukuba, ukuba ingaba ngabo bangaphantsi kubo ngeminyaka ababambe iintambo, izinto ziza konakala. Abanye basenokuthi abanalo ixesha lokuqeqesha omnye umntu. Kwelinye icala, nabo bafuna ukuqeqeshwa bafanele balinde xa bengade banikwe umsebenzi ongakumbi.
5. Yeyiphi imibuzo eza kuphendulwa kweli nqaku?
5 Makhe siwujonge kumacala omabini lo mba wokunikisa ngegunya. Okokuqala, abo baneembopheleleko banokubanceda njani abo bangaphantsi kubo ngeminyaka ukuba bathwale iimbopheleleko ezingakumbi, kwaye kutheni ibalulekile loo nto? (2 Tim. 2:2) Okwesibini, kutheni kubalulekile ukuba abo basafuna ukuqeqeshwa babe nembono efanelekileyo xa bencedisa abazalwana abanamava kunabo baze bafunde kubo? Masiqale sibone ukuba uKumkani uDavide wamnceda njani unyana wakhe ukuze athwale imbopheleleko ebalulekileyo.
UDAVIDE WAMQEQESHA WAZA WAMXHASA USOLOMON
6. UKumkani uDavide wayefuna ukwenza ntoni, kodwa wathini uYehova?
6 Emva kokuba yimbacu iminyaka, uDavide waba ngukumkani waza wahlala kamnandi endlwini yakhe. Ehlutshwa yinto yokuba kwakungekho “ndlu” okanye tempile enikelwe kuYehova, wafuna ukuyakha. Ngoko wathi kumprofeti uNatan: “Yabona, ndihlala endlwini yomsedare, kodwa ityeya yomnqophiso kaYehova iphantsi kwamalaphu entente.” UNatan wamphendula wathi: “Yonk’ into esentliziyweni yakho yenze, kuba uThixo . . . unawe.” Kodwa uYehova yena wathi makwenziwe ngenye indlela. Wathi uNatan makathi kuDavide: “Asinguwe oya kundakhela indlu yokuhlala.” Nangona uYehova wamqinisekisa uDavide ukuba uya kuqhubeka emsikelela, wathi itempile iza kwakhiwa ngunyana wakhe, uSolomon. Wenza ntoni ke uDavide?
7. UDavide wenza ntoni akuva umyalelo kaYehova?
7 UDavide wawuxhasa umsebenzi wokwakha itempile, zange abe ecinga into yokuba akuzuconywa yena xa sele ugqityiwe. Nyhani ke, eso sakhiwo saziwa ngokuba yitempile kaSolomon, kungekhona ekaDavide. Nangona kusenokwenzeka ukuba intliziyo yakhe yayilihlwili kuba engayi kuwufeza umnqweno wakhe wokwakha itempile, wawuxhasa ngokupheleleyo umsebenzi. Walungiselela amaqela awayeza kusebenza ukuze aqokelele iintsimbi, ubhedu, isilivere negolide kunye namaplanga omsedare. Wakhuthaza noSolomon wathi: “Ke kaloku, nyana wam, ngamana uYehova angaba nawe, uze uphumelele uyakhe indlu kaYehova uThixo wakho, kanye njengoko wathethayo ngawe.”
8. Kutheni uDavide wayenokuthi uSolomon wayengafaneleki ukwakha itempile, kodwa wenza ntoni?
8 Funda eyoku-1 yeziKronike 22:5. UDavide ngewayethe uSolomon akafanelekanga ukuba liliso kumsebenzi obaluleke ngolo hlobo. Le tempile kwakufuneka ibe “nobungangamela ngokugqwesileyo” wabe uSolomon ngelo xesha ‘eselula yaye ebuthathaka.’ Kodwa uDavide wayesazi ukuba uYehova wayeza kumnceda uSolomon akwazi ukuwenza loo msebenzi. Ngoko uDavide wahoya izinto anokuncedisa ngazo njengokuqokelela impahla yokwakha ibe ninzi.
VUYISWA KUKUQEQESHA ABANYE ABANTU
9. Abazalwana abaneembopheleleko banokuvuyiswa yintoni xa beyekela izabelo zabo kwabanye abazalwana? Zekelisa.
9 Abazalwana abaneembopheleleko abafanele badimazeke xa kufuneka bayekele izabelo zabo kubazalwana abangaphantsi kubo ngeminyaka. Kunoko, ukubaqeqesha abo bazalwana ukuze bathwale iimbopheleleko kuya kunceda ukuze umsebenzi uqhubeke. Abazalwana abaneembopheleleko bamele bancume bodwa xa bebona umzalwana abamqeqeshileyo esenza umsebenzi. Masithi utata othile ufundisa unyana wakhe ukuqhuba. Ngoxa eseyinkwenkwana, ebembukela uyise xa eqhuba. Xa sele emdadlana, uyise uyamcacisela ukuba kuqhutywa njani. Xa efike kubudala obusemthethweni bokuqhuba, uyaqalisa ukuqhuba njengoko uyise emxelela ukuba enze ntoni. Ekuqaleni basenokuncedisana ukuqhuba kodwa ekuhambeni kwexesha iba ngunyana oqhuba ixesha elininzi okanye ibe nguye oqhubela uyise owalupheleyo. Lo tata unobulumko uyavuya kuba ingunyana wakhe oqhubayo ngoku, ibe akaziva engento yanto. Ngokufanayo, abazalwana abaneembopheleleko bayazidla xa abazalwana ababaqeqeshileyo bethwala iimbopheleleko zebandla.
10. UMoses wayevakalelwa njani ngegunya nangokuzukiswa?
10 Thina bazalwana abaneembopheleleko kufuneka sikulumkele ukuba nomona. Jonga ukuba uMoses wathini xa abanye ababesenkampini yamaSirayeli baqalisa ukuprofeta. (Funda iNumeri 11:24-29.) UYoshuwa, owayencedisa uMoses, wayefuna ukubanqanda. Kucacile wayecinga ukuba bayamgqumelela uMoses kwaye negunya lakhe balenza lingabonakali. Kodwa uMoses wathi: “Unekhwele ngenxa yam na? Hayi, mna ndinqwenela ukuba bonke abantu bakaYehova bebengabaprofeti, kuba uYehova ebeya kubeka umoya wakhe kubo!” UMoses waqonda ukuba babesetyenziswa nguYehova. Engafuni ukuzibizela uzuko, uMoses wathi ebenqwenela ukuba bonke abakhonzi bakaYehova bafumane umoya wakhe. NjengoMoses, ngaba siyabavuyela abanye xa befumana amalungelo abenokunikwa thina?
11. Wathini omnye umzalwana ngokuthathwa kwembopheleleko yakhe ize inikwe omnye umzalwana?
11 Kukho abazalwana abebekhuthele kangangamashumi eminyaka abaye baqeqesha abanye abazalwana ukuze bathwale iimbopheleleko ezingakumbi. Ngokomzekelo, umzalwana ogama linguPeter uneminyaka engaphezu kwe-74 ekwinkonzo yexesha elizeleyo, eyi-35 kuyo ebekhonza kwiofisi yesebe eseYurophu. Usandul’ ukuyeka ukuba ngumveleli weSebe Lenkonzo. Ngoku umveleli welo sebe nguPaul, umzalwana ongaphantsi ngeminyaka kuPeter nosebenze naye kangangeminyaka. Xa uPeter wabuzwa ukuba ucinga ntoni ngokutshintshwa kwesabelo sakhe, waphendula wathi, “Ndivuya gqitha kuba kukho abazalwana abaqeqeshiweyo ukuze bakwazi ukuthwala iimbopheleleko ezingakumbi nabawenza kakuhle umsebenzi.”
ZIXABISENI IINGWEVU
12. Sifunda ntoni kwingxelo eseBhayibhileni engoRehobhoham?
12 Emva kokufa kukaSolomon, unyana wakhe, uRehobhoham, waba ngukumkani. Xa uRehobhoham wayefuna ukucetyiswa ngendlela yokulawula abantu, waqala kumadoda amakhulu. Kodwa waligatya icebiso lawo! Endaweni yoko, wasebenzisa icebiso awalifumana kubafana awayekhula nabo ngoku ababemnyamekela. Imiphumo yaba mibi. (2 Kron. 10:6-11, 19) Sifunda ntoni? Siya kuba sinobulumko xa sicela icebiso kubantu abadala nabanamava, size sicingisise ngalo. Nangona abantu abaselula bengafanele bazive benyanzelekile ukuba benze izinto ngeendlela zakudala, abafanele bangawahoyi amacebiso abantu abadala.
13. Abazalwana abaselula kufuneka basebenzisane njani nabazalwana abasele bekhulile?
13 Kusenokwenzeka ukuba abanye babazalwana abaselula ngoku bayakhokela kumsebenzi wentlangano oquka abazalwana abasele bekhulile. Nangona benaloo mbopheleleko, banokuncedwa bubulumko namava abazalwana abasele bekhulile ngaphambi kokuba benze izigqibo. UPaul ebesithethe ngaye, owangena ezihlangwini zikaPeter, wangumveleli wesebe laseBheteli, uthi, “Ndandiye ndicele amacebiso kuPeter, ibe ndandikhuthaza nabanye abakwisebe lethu ukuba benze okufanayo.”
14. Sifunda ntoni kwindlela uTimoti nompostile uPawulos ababesebenzisana kakuhle ngayo?
14 UTimoti, owayengumfana, wasebenza noPawulos kangangeminyaka. (Funda amaFilipi 2:20-22.) UPawulos wabhalela amaKorinte wathi: “Ndithuma uTimoti kuni, njengoko engumntwana wam oyintanda nothembekileyo eNkosini; yaye uya kunikhumbuza ngeendlela zam ezingoKristu Yesu, kanye njengoko ndifundisa kuyo yonk’ indawo emabandleni onke.” (1 Kor. 4:17) Loo mazwi abonisa ukuba uPawulos noTimoti babesebenzisana kakuhle. UPawulos wayeziphe ixesha lokufundisa uTimoti ‘ngeendlela zakhe ezingoKristu.’ NoTimoti wafunda kuye, nto leyo eyamenza wathandwa nguPawulos waza waqiniseka ukuba uTimoti wayeza kukwazi ukubafundisa abazalwana baseKorinte. Lo ngumzekelo omhle kubadala, abamele bawulandele xa beqeqesha amanye amadoda ukuze akwazi ukukhokela ibandla!
SONKE SINENDIMA YETHU
15. Icebiso likaPawulos eliya kumaKristu aseRoma lifanele lisincede njani xa izinto zitshintsha ibe zisichaphazela ngokungqalileyo?
15 Siphila kwixesha elibangela umdla. Inxalenye yentlangano kaYehova esemhlabeni ikhula ngazo zonke indlela, kodwa loo nto ibangela ukuba kubekho izinto ezitshintshwayo. Xa zisichaphazela ngokungqalileyo, ngamana singathobeka, size sifune kwenzeke ukuthanda kukaYehova hayi okwethu. Loo nto yenza kubekho umanyano. UPawulos wabhalela amaKristu aseRoma wathi: “Ndixelela wonk’ ubani apho phakathi kwenu ukuba angazicingeli ngaphezu koko amelwe kukuzicingela ngako; kodwa makacinge khon’ ukuze abe nengqondo ephilileyo, ngamnye njengoko uThixo amabele umlinganiselo wokholo. Kuba kanye njengokuba sinamalungu amaninzi emzimbeni omnye, kodwa la malungu akanamsebenzi ufanayo onke, ngoko nathi, nangona sibaninzi, singumzimba omnye ngokumanyene noKristu.”
16. Yintoni enokwenziwa ngabazalwana abaneembopheleleko, ngabazalwana abaselula nangabafazi ukuze kubekho uxolo nomanyano kwintlangano kaYehova?
16 Nokuba iimeko zinjani, masisebenzele ekuhambiseleni phambili izinto zoBukumkani bukaYehova. Nina bazalwana abaneembopheleleko, qeqeshani abazalwana abangaphantsi kuni ngeminyaka ukuze benze le misebenzi niyenzayo. Nani bazalwana abaselula sanukuqhutywa ngemva, thobekani nize nibahlonele abazalwana abadala. Nani bafazi, xelisani umfazi ka-Akwila, uPrisila, owaqhubeka ehamba nomyeni wakhe yaye emxhasa naxa iimeko zabo zitshintsha.
17. UYesu wayebathembe entwenini abafundi bakhe, ibe wabaqeqeshela ukwenza ntoni?
17 Awukho umzekelo ogqwesa okaYesu wokuqeqesha abanye abantu ukuze bathwale iimbopheleleko ezingakumbi. Wayesazi ukuba laliza kuphela ixesha lakhe lokushumayela emhlabeni, ibe loo msebenzi kwakuza kufuneka wenziwe ngabanye abantu. Nangona abafundi bakhe babengafezekanga, wayebathembile yaye wabaxelela ukuba babeza kwenza imisebenzi emikhulu kuneyakhe. (Yoh. 14:12) Wabaqeqesha kakuhle kwaye bashumayela iindaba ezilungileyo kwindalo yonke ephantsi kwezulu.
18. Sinethemba lantoni, ibe yintoni esinokuyenza ngoku?
18 Emva kokuba uYesu efe njengedini, wavuselwa ezulwini waza wanikwa umsebenzi ongakumbi negunya “waba ngaphezulu lee kwabo bonke oorhulumente negunya namandla nobukhosi.” (Efe. 1:19-21) Ukuba sifa sithembekile ngaphambi kokuba ifike iArmagedon, siyazi ukuba siya kuvuselwa kwihlabathi elinobulungisa, apho kuya kube kukho umsebenzi omninzi owanelisayo. Okwangoku, kukho umsebenzi obaluleke kakhulu sonke esinokuwenza, ukushumayela iindaba ezilungileyo nokwenza abafundi. Ngamana sonke, abaselula nabadala, singaqhubeka ‘sinokuninzi kokwenza emsebenzini weNkosi.’


text:
Matshi 21-27
YOBHI 6–10
Ingoma 68 Nomthandazo
Amazwi Okuvula (imiz. 3 nangaphantsi)
UBUTYEBI OBUPHUMA ELIZWINI LIKATHIXO
“UYobhi Othembekileyo Uchaza Intlungu Yakhe”: (imiz. 10)
Yob 6:1-3, 9, 10, 26; 7:11, 16—Izinto abazithethayo abantu xa besentlungwini zisenokungabi yiyo kanye loo nto bayicingayo (w13 8/15 19 ¶7; w13 5/15 22 ¶13)
Yob 9:20-22—UYobhi ephazama wagqiba kwelokuba uThixo akayihoyanga into yokuba unokholo kuye okanye akanalo (w15 7/1 12 ¶2)
Yob 10:12—Kwanaxa wayevavanywa ngokuqatha, uYobhi waqhubeka ethetha kakuhle ngoYehova (w09 4/15 7 ¶18; w09 4/15 10 ¶13)
-
Ukwemba Ubuncwane ObuseBhayibhileni: (imiz. 8)
Yob 6:14—UYobhi wakubalaselisa njani ukubaluleka kokuba nothando olunyanisekileyo? (w10 11/15 32 ¶20)
Yob 7:9, 10; 10:21—UYobhi wayekholelwa eluvukweni lwexesha elizayo, ngoko kwakutheni ukuze athethe amazwi akwezi vesi? (w06 3/15 14 ¶11)
Yintoni endiyifundileyo ngoYehova kufundo lweBhayibhile lwale veki?
Ziziphi iingongoma kufundo lweBhayibhile lwale veki endinokuzisebenzisa entsimini?
-
Ufundo LweBhayibhile: Yob 9:1-21 (imiz. 4 nangaphantsi)
YIKHUTHALELE INTSIMI
Utyelelo Lokuqala: wp16.2 16—Thetha ngelungiselelo lomnikelo. (imiz. 2 nangaphantsi)
Xa Ubuyela: wp16.2 16—Beka isiseko sokubuyela. (imiz. 4 nangaphantsi)
Isifundo SeBhayibhile: fg isifundo 2 ¶6-8 (imiz. 6 nangaphantsi)
INDLELA YOKUPHILA YAMAKRISTU
Ingoma 114
Yiba Nengqiqo Xa Uthuthuzela Abanye: (imiz. 15) Ingxubusho. Dlala ividiyo eyayibukelwe kwiSikolo Sobulungiseleli SoBukumkani sakutshanje. Cela abaphulaphuli bagqabaze ngendlela abazalwana ababini abaye baba ngumzekelo ngayo wokukhuthaza, xa ubani ebechaza intlungu yokufelwa ngumntu amthandayo.
ISifundo SeBhayibhile Sebandla: ia isahl. 11 ¶12-20 nempinda yesahluko (imiz. 30)
Impinda Yeentlanganiso Elandelwa Ngamagqabantshintshi Eentlanganiso Zeveki Elandelayo (imiz. 3)
Ingoma 27 Nomthandazo


text:
JUNI 4, 2014
EZAZWENIBANZI
AmaNgqina Aqalisa Iindibano Zezizwe Ngezizwe
ENEW YORK—Indibano yokuqala yamaNgqina kaYehova yezizwe ngezizwe enomxholo othi, “Qhubeka Ufuna Kuqala UBukumkani BukaThixo!” iza kuba seFord Field eDetroit, eMichigan, eMerika ukususela ngoJuni 6, 2014. Iinxalenye ezithile zolu cwangciso ziza kusasazwa nakwezinye iindawo, njengaseArizona, eCalifornia, eFlorida, eIllinois, eMissouri, eNew Jersey nakuMntla weCarolina yaye ziza kuguqulelwa kwisiAlbania, isiKorea, isiPolish nesiPhuthukezi.
UJ. R. Brown, osisithethi samaNgqina kaYehova esikwikomkhulu lawo eBrooklyn, eNew York uthi: “Kwezi veki zintathu zidlulileyo, amaNgqina aseDetroit namanye akwezinye izixeko eziza kubukela le ndibano kwividiyo, ebemema abamelwane ukuze azivele olu dlwabevu lwendibano. Silindele ukuba kubekho abantu abamalunga nabayi-45 000 eDetroit, kunye namaNgqina angaphezu kwayi-2 000 asuka eKhanada, eJamani, eOstreliya naseTaiwan.”
Kwezi nyanga zizayo amaNgqina aseUnited States aza kuba neendibano zezizwe ngezizwe eziyi-16 kumabala amakhulu, yaye ziza kuba kumaphondo ayi-10. Kwezinye iindawo, ucwangciso lwendibano luza kufumaneka luphelele okanye luziinxalenye ngesiAlbania, isiArabic, isiArmenia, isiCantonese, isiChuukese, isiFrentshi, isiGrike, isiHaitian Creole, isiHindi, isi-Iloko, isi-Indonesia, isiTaliyane, isiJapan, isiKorea, isiMandarin, isiMarshallese, iNtetho Yezandla yaseMerika, isiPersi, isiPolish, isiRomania, isiRashiya, isiSamoa, iSpanish, isiTagalog, isiTwi nesiVietnamese. Ukususela ngoJuni 2014 ukusa kunyaka ka-2015, amaNgqina aza kuba neendibano zezizwe ngezizwe eOstreliya, e-Ecuador, eNgilane, eJamani, eGrisi, eMexico, kuMzantsi Korea naseZimbabwe.
Fowunela:
UJ. R. Brown, Office of Public Information, tel. +1 718 560 5000


text:
Funda Kubakhonzi BakaYehova Abanyanisekileyo
“Yintoni ayibizayo kuwe uYehova ngaphandle kokuqhelisela okusesikweni nokuthanda ububele nokuthozama ekuhambeni noThixo wakho?”—MIKA 6:8.
IINGOMA: 63, 43
1, 2. UDavide wabonisa njani ukuba unyanisekile kuThixo? (Jonga umfanekiso osekuqaleni.)
USAWULE namajoni akhe ayi-3 000 babekhangela uDavide kwintlango yakwaYuda befuna ukumbulala. Kodwa ngobunye ubusuku, uDavide kunye nomkhosi wakhe bambhaqa uSawule namajoni akhe. Ngoxa babelele yoyi, uDavide noAbhishayi bachwechwa de baya kufika kuSawule. UAbhishayi wasebezela uDavide wathi: “Makhe ndimqhame nomhlaba ngomkhonto kube kanye nje, hayi kabini.” Kodwa uDavide zange amvumele ukuba abulale uSawule. Wathi kuye: “Musa ukumonakalisa, kuba ngubani na owolulele isandla sakhe kothanjisiweyo kaYehova waza wahlala emsulwa?” Waphinda wathi: “Makube lee, kum, ngokwembono kaYehova, ukolula isandla sam nxamnye nothanjisiweyo kaYehova!”—1 Samuweli 26:8-12.
2 UDavide wayekuqonda kakuhle oko amele akwenze ukuze anyaniseke kuYehova. Wayesazi ukuba ufanele amhlonele uSawule, ibe akazange ayicinge nokuyicinga into yokumenzakalisa. Ngoba? Kuba uThixo wayekhethe uSawule ukuba abe ngukumkani wakwaSirayeli. Nanamhlanje, uYehova ufuna bonke abakhonzi bakhe banyaniseke kuye, baze babahlonele abo abavumelayo ukuba babe negunya.—Funda uMika 6:8.
3. UAbhishayi wayenyaniseke njani kuDavide?
3 UAbhishayi wayemhlonela uDavide kuba wayesazi ukuba ukhethwe nguThixo ukuba abe ngukumkani. Kodwa emva kokuba uDavide emiselwe njengokumkani, wenza izono ezinzulu. Walala nomfazi kaUriya, waza wayalela uYowabhi ukuba aqinisekise ukuba u-Uriya uyabulawa emfazweni. (2 Samuweli 11:2-4, 14, 15; 1 Kronike 2:16) UYowabhi wayengumntakwabo Abhishayi, ngoko uAbhishayi umel’ ukuba weva ngoko kwenziwa nguDavide, kodwa waqhubeka emhlonela. Ukongezelela, uAbhishayi wayeyinkokeli yomkhosi, ibe wayesenokusebenzisa igunya lakhe ukuze azenze ukumkani, kodwa akazange akwenze oko. Kunoko, wamkhonza uDavide waza wamkhusela kwiintshaba zakhe.—2 Samuweli 10:10; 20:6; 21:15-17.
4. (a) UDavide waba nguye njani umzekelo wokunyaniseka kuThixo? (b) Yiyiphi eminye imizekelo esiza kuthetha ngayo?
4 UDavide wayenyanisekile kuYehova ubomi bakhe bonke. Ngoxa wayeselula, wabulala ingxilimbela enguGoliyati owayengcikiva uYehova namaSirayeli. (1 Samuweli 17:23, 26, 48-51) Xa uDavide wayenguKumkani, umprofeti kaYehova uNatan kwafuneka amluleke ngezono awayezenzile. Ngoko nangoko, uDavide wazivuma izono zakhe waza waguquka. (2 Samuweli 12:1-5, 13) Kamva, xa uDavide wayesele aluphele, wanikela ngezinto zakhe zexabiso ukuze axhase ukwakhiwa kwetempile kaYehova. (1 Kronike 29:1-5) Kucacile ukuba nangona uDavide wenza iimpazamo ezinzulu ebomini bakhe, akazange ayeke ukunyaniseka kuThixo. (INdumiso 51:4, 10; 86:2) Kweli nqaku, siza kuthetha ngomzekelo kaDavide nabanye ababephila ngexesha lakhe, sifunde nangendlela esinokunyaniseka ngayo kuYehova ngaphezu kwakhe nabani na. Yaye siza kuthetha ngezinye iimpawu eziya kusinceda senze kanye oko.
NGABA UZA KUNYANISEKA KUYEHOVA?
5. Sifunda ntoni kwimpazamo ka-Abhishayi?
5 Xa uAbhishayi wayezimisele ukubulala uSawule, wayefuna ukunyaniseka kuDavide. Kodwa ekubeni uDavide wayesazi ukuba kuphosakele ukonzakalisa ‘othanjisiweyo kaYehova,’ akazange amvumele ukuba ambulale. (1 Samuweli 26:8-11) Oku kusifundisa isifundo esibalulekileyo: Xa kufuneka senze isigqibo sokuba simele sinyaniseke kubani kuqala, sifanele sicinge ngemigaqo yeBhayibhile enokusinceda.
Okona kubalulekileyo kukunyaniseka kuYehova kunaye nabani na
6. Nangona kuyinto eqhelekileyo ukufuna ukunyaniseka kwintsapho nabahlobo, kutheni simele silumke?
6 Yinto eqhelekileyo ukufuna ukunyaniseka kumntu esimthandayo, njengomhlobo okanye ilungu lentsapho. Kodwa ekubeni singafezekanga, iimvakalelo zethu zisenokusilahlekisa. (Yeremiya 17:9) Ngoko ukuba umntu esimthandayo wenza into embi aze ashiye intlangano, simele sikhumbule ukuba okona kubalulekileyo kukunyaniseka kuYehova kunaye nabani na.—Funda uMateyu 22:37.
7. Omnye udade wahlala njani enyanisekile kuThixo nangona kwakunzima?
7 Ukuba ilungu lentsapho yakho liye lasuswa kubudlelane, unokubonisa uYehova ukuba unyanisekile kuye. Ngokomzekelo, ngenye imini umama ka-Anne, owayesusiwe kubudlelane, wamfowunela esithi ufuna ukumtyelela. [1] (Jonga umbhalo osekugqibeleni.) Wathi iyamkhathaza into yokuba intsapho ingafuni ukuthetha naye. Waba buhlungu uAnne, waza wamthembisa ukuba uza kumphendula ngeleta. Ngaphambi kokuba ambhalele, wacingisisa ngemigaqo yeBhayibhile. (1 Korinte 5:11; 2 Yohane 9-11) Emva koko, wamchazela ngobubele umama wakhe eleteni ukuba nguye oshiye intsapho ngokuthi one aze angafuni ukuguquka. UAnne wamxelela umama wakhe ukuba ekuphela kwendlela anokonwaba ngayo kwakhona kukubuyela kuYehova.—Yakobi 4:8.
8. Ziziphi iimpawu eziya kusinceda sinyaniseke kuThixo?
8 Abakhonzi abanyanisekileyo bakaThixo bexesha likaDavide babethobekile, benobubele nenkalipho. Makhe sibone indlela ezi mpawu ezinokusinceda ngayo sinyaniseke kuYehova.
SIMELE SITHOBEKE
9. Kwakutheni ukuze uAbhinere azame ukubulala uDavide?
9 Unyana kaSawule uYonatan kunye nomphathi-mkhosi wakwaSirayeli uAbhinere, bambona uDavide esisa intloko kaGoliyati kuKumkani uSawule. UYonatan waba ngumhlobo kaDavide waza wahlala enyanisekile kuye. (1 Samuweli 17:57–18:3) Kodwa yena uAbhinere akazange enjenjalo. Kangangokuba kamva wade wancedisa uSawule, owayefuna ukubulala uDavide. (1 Samuweli 26:1-5; INdumiso 54:3) UYonatan noAbhinere babesazi ukuba uThixo wayefuna uDavide abe ngukumkani olandelayo wakwaSirayeli. Kodwa emva kokufa kukaSawule, uAbhinere akazange amxhase uDavide. Kunoko, wazama ukwenza unyana kaSawule uIshe-bhosheti ukumkani. Kamva, uAbhinere umel’ ukuba wayezifunela ukuba ngukumkani yena kuqala, ibe mhlawumbi yiloo nto eyamenza walala nomnye wabafazi bakaKumkani uSawule. (2 Samuweli 2:8-10; 3:6-11) Kutheni uYonatan noAbhinere babevakalelwa ngokwahluke kangaka ngoDavide? Kungenxa yokuba uYonatan wayenyanisekile kuYehova ibe ethobekile, kodwa yena uAbhinere wayengenjalo.
10. Kwakutheni ukuze uAbhisalom anganyaniseki kuThixo?
10 UAbhisalom, unyana kaKumkani uDavide, wayenganyanisekanga kuThixo kuba wayengathobekanga. Wayefuna ukuba ngukumkani, ngoko “wazenzela inqwelo, inamahashe namadoda angamashumi amahlanu abaleka phambi kwakhe.” (2 Samuweli 15:1) Kwakhona waphembelela amaSirayeli amaninzi ukuba anyaniseke kuye. Wada wazama nokubulala uyise uDavide, nangona wayesazi ukuba uYehova wayemenze ukumkani wakwaSirayeli.—2 Samuweli 15:13, 14; 17:1-4.
11. Sinokufunda ntoni kwiingxelo zeBhayibhile ezingoAbhinere, uAbhisalom noBharuki?
11 Xa umntu engathobekanga yaye ezifunela igunya, kuba nzima ngaye ukuhlala enyanisekile kuThixo. Siyamthanda uYehova, yaye asifuni kucingela iziqu zethu size sibe ngabantu abangendawo njengoAbhinere noAbhisalom. Kodwa simele silumke singangenwa ngumnqweno wokuba nemali eninzi okanye umsebenzi osenza sizive sibalulekile. Oko kuya konakalisa ubuhlobo bethu noYehova. Ngokomzekelo, uBharuki unobhala kaYeremiya, wanqwenela izinto awayengenazo, waza akonwaba ekukhonzeni kwakhe uThixo. Ngoko uYehova wathi kuye: “Khangela! Oko ndikwakhileyo ndiyakuchitha, noko ndikutyalileyo ndiyakuncothula, kwanelizwe lonke. Kodwa wena ke, uyaqhubeka uzifunela izinto ezinkulu. Musa ukuqhubeka uzifuna.” (Yeremiya 45:4, 5) UBharuki wamphulaphula uYehova. Nathi simele simphulaphule, kuba kungekudala uza kulitshabalalisa eli hlabathi lingendawo.
Xa ucela umzalwana wakho ukuba aye kufuna uncedo lwabadala, ubonisa ububele kuye nokunyaniseka kuYehova
12. Chaza ukuba kutheni singenakunyaniseka kuThixo xa sicingela iziqu zethu kuphela.
12 UDaniel, umzalwana waseMexico, kwafuneka akhethe ukuba anyaniseke kubani. Wayefuna ukutshata intombi eyayingengomkhonzi kaYehova. UDaniel uthi: “Ndaqhubeka ndiyibhalela kwanasemva kokuba ndithathe ubuvulindlela.” Kodwa waqonda ukuba wayecingela isiqu sakhe kuphela. Wayenganyanisekanga kuYehova, ibe kwakufuneka athobeke. Ngoko waxelela umdala onamava ngale ntombazana. UDaniel uthi: “Wandinceda ndabona ukuba ukuze ndinyaniseke kuThixo, ndimele ndiyeke ukubhalelana nayo. Emva kokuthandaza kaninzi ndisezinyembezini, ndayeka. Oko kwandinceda ndayithanda ngakumbi intsimi.” Ngoku uDaniel unomfazi omthandayo uYehova, yaye ungumveleli wesiphaluka.
UKUNYANISEKA KUTHIXO KUSENZA SIBE NOBUBELE
13. UNatan wahlala njani enyanisekile kuThixo nakuDavide xa uDavide wonayo?
13 Xa sinyanisekile kuYehova, sinokunyaniseka nakwabanye size sibancede kakhulu. Umprofeti uNatan wahlala enyanisekile kuYehova, waza wanyaniseka nakuDavide. Emva kokuba uDavide ethathe umfazi wenye indoda waza wayibulala, uYehova wathumela uNatan ukuba amluleke. UNatan waba nenkalipho waza wamthobela uYehova. Kodwa kwakhona waba nobulumko waza wathetha ngobubele noDavide. Wayefuna ukumnceda aqonde ubunzulu bezono zakhe. Ngoko wambalisela ngendoda esisityebi eyaba imvu yendoda elihlwempu eyayikuphela kwayo. Akukuva oku uDavide, wavutha ngumsindo ngenxa yento eyenziwe yile ndoda isisityebi. Emva koko uNatan wathi kuye: “Wena ngokwakho uyiloo ndoda!” UDavide waqonda ukuba umonile uYehova.—2 Samuweli 12:1-7, 13.
14. Unokunyaniseka njani kuYehova nakumhlobo okanye isalamane sakho?
14 Nawe unako ukunyaniseka kuYehova kuqala, uze unyaniseke nakwabanye ngokuthi ube nobubele. Ngokomzekelo, usenokuba nobungqina bokuba umzalwana othile wenze isono esinzulu. Usenokufuna ukuhlala unyanisekile kuye, ingakumbi ukuba ungumhlobo osenyongweni okanye ilungu lentsapho. Kodwa uyazi nokuba okona kubalulekileyo kukunyaniseka kuYehova. Ngoko njengoNatan, thobela uYehova kodwa ube nobubele kumzalwana wakho. Mxelele ukuba acele uncedo lwabadala ngokukhawuleza. Ukuba akafuni, umele ubaxelele ngokwakho abadala. Ngokwenjenjalo, uhlala unyanisekile kuYehova. Ibe kwangaxeshanye, ubonisa ububele kuye kuba abadala baza kumnceda abe nobuhlobo obuhle noYehova kwakhona. Baza kumluleka ngobubele.—Funda iLevitikus 5:1; Galati 6:1.
SIMELE SIBE NENKALIPHO UKUZE SINYANISEKE KUTHIXO
15, 16. UHushayi wayibonisa njani inkalipho ukuze anyaniseke kuThixo?
15 UHushayi wayengomnye wabahlobo abanyanisekileyo bakaKumkani uDavide. Xa abantu babefuna ukwenza uAbhisalom ukumkani, kwafuneka uHushayi abe nenkalipho ukuze ahlale enyanisekile kuDavide nakuThixo. Wayesazi ukuba uAbhisalom wayeze eYerusalem namajoni akhe, waza uDavide wabaleka. (2 Samuweli 15:13; 16:15) Kodwa wenza ntoni uHushayi? Ngaba wamshiya uDavide waza waxhasa uAbhisalom? Hayi. Nangona uDavide wayaluphele ibe abantu abaninzi befuna ukumbulala, uHushayi wahlala enyanisekile kuye ngenxa yokuba wayemiselwe nguYehova njengokumkani. Ngoko uHushayi waya kwiNtaba yemiNquma ukuze adibane noDavide.—2 Samuweli 15:30, 32.
16 UDavide wamcela uHushayi ukuba abuyele eYerusalem aze azenze ngathi ungumhlobo ka-Abhisalom, ukuze ameyisele ekubeni aphulaphule icebiso lakhe kunelika-Ahitofele. UHushayi waba nenkalipho, waza wabeka ubomi bakhe esichengeni, ukuze athobele uDavide aze ahlale enyanisekile kuYehova. UDavide wathandazela ukuba uYehova amncede uHushayi, ibe wenjenjalo. UAbhisalom waphulaphula uHushayi endaweni ka-Ahitofele.—2 Samuweli 15:31; 17:14.
17. Kutheni kufuneka sibe nenkalipho ukuze sinyaniseke?
17 Simele sibe nenkalipho ukuze sinyaniseke kuYehova size simthobele, endaweni yokwenza oko kufunwa ngamalungu entsapho, abantu esisebenza nabo, okanye amagosa aseburhulumenteni. Ngokomzekelo, uTaro waseJapan ukhule esenza konke okusemandleni ukuze avuyise abazali bakhe. Wayebathobela yaye enyanisekile kubo, hayi nje kuba enyanzelekile, kodwa kuba ebathanda. Kodwa xa waqhutyelwa isifundo ngamaNgqina kaYehova, abazali bakhe babefuna siphele. Wayebuhlungu, yaye ekufumanisa kunzima kakhulu ukubaxelela ukuba wayegqibe ekubeni aye ezintlanganisweni. UTaro uthi: “Bandiqumbela, yaye kwaphela iminyaka bengafuni ndigoduke. Ndathandazela inkalipho yokunamathela kwisigqibo sam. Ngoku isimo sabo sengqondo sitshintshile, yaye ndibatyelela rhoqo.”—Funda iMizekeliso 29:25.
18. Ungenelwe njani kwesi sifundo?
18 NjengoDavide, uYonatan, uNatan noHushayi, ngamana nathi singafumana ulwaneliseko olubangelwa kukuhlala sinyanisekile kuYehova. Asifuni kufana noAbhinere noAbhisalom ababenganyanisekanga. Iyinyaniso into yokuba asifezekanga, ibe siyazenza iimpazamo. Kodwa masimbonise uYehova ukuba ukunyaniseka kuye yeyona nto ibalulekileyo ebomini bethu.
^ [1] (isiqendu 7) Amanye amagama atshintshiwe.


text:
EINDONESIA
Kufika Abathunywa Bevangeli BaseGiliyadi
NgoJulayi 1951, ibandla elincinane laseJakarta lalihlanganisene ukuze lamkele uPeter Vanderhaegen, umthunywa wevangeli oqeqeshwe eGiliyadi wokuqala eIndonesia. Kwathi kuphela unyaka kwabe sele kufike abanye abathunywa bevangeli abayi-13 bevela eJamani, eNetherlands naseOstreliya, inani labo liphantse ukuliphinda kabini elabavakalisi balapho.
UFredrika Renskers, umthunywa wevangeli ongumDatshi uthi: “Ndandinombono wam ndisiya kwindlu ngendlu ndisebenzisa izimbo zomzimba ukuze ndithethe nabantu. Kodwa ngenxa yokuba abantu abaninzi babesazi isiDatshi, ndathetha nabo ngolo lwimi ekuqaleni.” URonald Jacka, waseOstreliya yena uthi: “Abanye bethu babesebenzisa ikhadi lokunikela ubungqina elalinentshumayelo emfutshane yesi-Indonesia. Ngaphambi kokunkqonkqoza emnyango ndandifunda eli khadi ndize ndizame ukunkqaya amazwi alo.”
Ekubeni kwakukhokela abathunywa bevangeli, inani labavakalisi lakhawuleza lakhula lisuka ku-34 laya kutsho ku-91, kunyaka nje omnye. NgoSeptemba 1, 1951, kwasekwa iofisi yesebe leWatch Tower Society ekhayeni likaAndré Elias, kuMbindi Jakarta. URonald Jacka waba sisicaka sesebe.
Kuvuleka Amanye Amathuba
NgoNovemba 1951, uPeter Vanderhaegen wathunyelwa eManado, kuMntla Sulawesi, apho uTheo Ratu nomfazi wakhe babeqalise iqela elincinane. Abantu abaninzi balapho babesithi bangamaKristu yaye babelihlonela iLizwi likaThixo. Uninzi lwabaninimzi lwaluwamkela amaNgqina luze luwacele ukuba acacise iimfundiso zeBhayibhile. Amaxesha amaninzi ayethetha namaqela abantu abalishumi. Kwimizuzu eyi-15 bencokola nabo bantu, babebona sekukho abayi-50. Kwakusithi kuphela iyure, ibe incoko iqhutywa phandle kuphulaphule abayi-200.
Ekuqaleni kuka-1952, uAlbert noJean Maltby bamisa ikhaya labathunywa bevangeli eSurabaya, kwiMpuma yeJava, isixeko sesibini ngobukhulu eIndonesia. Kwafika nabanye oodade abathandathu ababengabathunywa bevangeli, uGertrud Ott, uFredrika Renskers, uSusie noMarian Stoove, uEveline Platte noMimi Harp. UFredrika Renskers uthi: “Abantu abaninzi balapho yayingamaSilamsi akulungeleyo ukuncokola nabantu bolunye unqulo yaye babenobuhlobo. Yayingathi abanye bebeyilindele le nyaniso, ngoko kwakulula kakhulu ukuqalisa izifundo zeBhayibhile. IBandla laseSurabaya laba nabavakalisi abayi-75, kungaphelanga neminyaka emithathu.”
Malunga nelo xesha, uAzis indoda engumSilamsi yasePadang, kwiNtshona yeSumatra, wabhalela iofisi yesebe efuna imncede azi ngoThixo. UAzis wayefundelwa ngoovulindela baseOstreliya ngeminyaka yoo-1930. Kwathi kwakuphatha amajoni aseJapan, lwaqhawuka unxibelelwano. Ngebhaqo wafumana incwadana eyayipapashwe ngamaNgqina kaYehova. Wabhala wathi: “Xa ndabona idilesi yaseJakarta kuloo ncwadana, umdla wam wavuseleleka!” Ngokukhawuleza iofisi yesebe yathumela uFrans van Vliet ongumveleli wesiphaluka ePadang. Wafumanisa ukuba uAzis wayencokola nommelwane wakhe uNazar Ris, owayefuna nyhani ukwazi ngoThixo. Omabini la madoda kunye neentsapho zawo ayamkela inyaniso. UMzalwana uAzis waba ngumdala webandla othembekileyo. Yena uNazar Ris waba nguvulindlela okhethekileyo, yaye uninzi lwabantwana bakhe ngamaNgqina anenzondelelo.
Ngokukhawuleza emva koko, uFrans van Vliet watyelela umzalwana owayepholile ongumDatshi, owayesakha indawo ecoca i-oli eyadilizwa yimfazwe, eBalikpapan, kwiMpuma yeKalimantan. UFrans waya entsimini nalo mzalwana waza wamkhuthaza ukuba aqhube izifundo zeBhayibhile kunye nabantu abaninzi ababenomdla. Lo mzalwana wathi ebuyela eNetherlands, wabe sele eseke iqela elincinane eBalikpapan.
Kamva, omnye udade owayesandul’ ukubhaptizwa, uTiti Koetin, wafudukela eBanjarmasin, kuMzantsi weKalimantan. UTiti washumayela kwizalamane zakhe kummandla ekwakuthethwa isiDayak kuwo, enceda abaninzi bazi inyaniso. Abanye babo babuyela kwiilali zabo ezazikwalapho eKalimantan baza baqalisa amaqela awakhula angamabandla amakhulu.
Kwenziwa Iincwadi Zesi-Indonesia
Njengoko umsebenzi wokushumayela wawusanda ngokukhawuleza, kwafuneka iincwadi zesi-Indonesia ezingakumbi. Ngo-1951, kwaguqulelwa incwadi ethi “UThixo Makabe Ngonenyaniso” ngesi-Indonesia. Abasemagunyeni bahlaziya indlela yokubhala isi-Indonesia, nto leyo eyabangela ukuba nesebe lihlaziye indlela yokuguqulela. * Emva kokuba ikhutshiwe loo ncwadi, abantu abaninzi abafunda isi-Indonesia baba nomdla.
Ngo-1953, iofisi yesebe yaprinta iiMboniselo eziyi-250 ngesi-Indonesia—ezazigqityelwe ukuprintwa kwiminyaka eyi-12 eyadlulayo. Ekuqaleni, le magazini inamaphepha ayi-12 yayinamanqaku afundwayo kuphela. Kwiminyaka emithathu kamva, yayinamaphepha ayi-16, kwaye kwakuprintwa iimagazini eziyi-10 000 ngenyanga yinkampani yangaphandle.
Ngo-1957 kwenziwa uVukani! wesi-Indonesia ophuma kanye ngenyanga. Kwahanjiswa ooVukani! abayi-10 000. Ngenxa yokunqaba kwephepha lokuprinta kwelo lizwe, kwafuneka ukuba abazalwana bafake isicelo selayisensi yephepha. Igosa laseburhulumenteni elaliphethe isicelo sabo lathi: “IMenara Pengawal (IMboniselo) yeyona magazini izigqwese zonke ezaseIndonesia, yaye ndiyakuvuyela ukuninceda ukuba nifumane ilayisensi yephepha lale magazini yenu entsha.”
^ isiqe. 1 Indlela yokubhala isi-Indonesia yahlaziywa kakhulu kangangezihlandlo ezibini ukususela ngo-1945, injongo ephambili ikukusebenzisa sona endaweni yesiDatshi.


text:
Isahluko Seshumi Elinesibini
Ukuphila Ngendlela Ekholisa UThixo
Unokuba nguye njani umhlobo kaThixo?
Ucelomngeni lukaSathana lukubandakanya ngayiphi indlela?
Kukuphi ukuziphatha okungamkholisiyo uYehova?
Unokuphila njani ngendlela ekholisa uThixo?
1, 2. Nika imizekelo yabantu uYehova awayebagqala njengabahlobo bakhe abakhulu.
NGUMNTU onjani onokumkhetha njengomhlobo? Ngokuqinisekileyo ungakhetha umntu oneembono, iminqweno, nemilinganiselo efana neyakho. Yaye ungatsaleleka kumntu oneempawu ezintle, njengokunyaniseka nobubele.
2 Ebudeni bembali, uThixo uye wakhetha abantu abathile njengabahlobo bakhe abakhulu. Ngokomzekelo, uYehova wabiza uAbraham ngokuba ngumhlobo wakhe. (Isaya 41:8; Yakobi 2:23) UThixo wathi uDavide ‘yindoda evunyiweyo yintliziyo yam’ ngenxa yokuba wayeluhlobo aluthandayo lomntu. (IZenzo 13:22) Yaye uYehova wamgqala umprofeti uDaniyeli njengomntu “onqweneleka kakhulu.”—Daniyeli 9:23.
3. Kwakutheni ukuze uYehova akhethe abantu abathile njengabahlobo bakhe?
3 Kwakutheni ukuze uYehova amgqale uAbraham, uDavide, noDaniyeli njengabahlobo bakhe? Kungenxa yoko wakuthetha kuAbraham, esithi: “Uliphulaphule ilizwi lam.” (Genesis 22:18) Ngoko uYehova uyasondela kwabo bathi ngokuthobeka benze oko akufunayo. Wathi kumaSirayeli: “Thobelani ilizwi lam, ndiya kuba nguThixo wenu, nize nina nibe ngabantu bam.” (Yeremiya 7:23) Nawe unokuba ngumhlobo kaYehova, ukuba uyamthobela!
UYEHOVA UYABOMELEZA ABAHLOBO BAKHE
4, 5. UYehova uwabonisa njani amandla akhe kubantu bakhe?
4 Cinga nje ngeengenelo zokuba ngumhlobo kaThixo. IBhayibhile ithi uYehova ukhangela amathuba ‘okubabonisa amandla akhe abo bantliziyo ziphelele kuye.’ (2 Kronike 16:9) UYehova unokuwabonisa njani amandla akhe kuwe? Enye indlela akwenza ngayo oku ichazwe kwiNdumiso 32:8, apho athi: “[Mna Yehova] ndiya kukuqiqisa ndikuyalele ngendlela ofanele uhambe ngayo. Ndiya kukucebisa iliso lam likuwe.”
5 Hayi indlela achukumisa ngayo la mazwi abonisa ukusinyamekela kukaYehova! Uya kukunika ulwalathiso olufunayo aze akunyamekele njengoko ulusebenzisa. UThixo ufuna ukukunceda ukuba uzoyise izilingo neemvavanyo. (INdumiso 55:22) Ngoko ukuba umkhonza ngentliziyo epheleleyo, unokuvakalelwa ngokufanayo nomdumisi owathi: “UYehova ndimbeka phambi kwam rhoqo. Ngenxa yokuba ungakwisandla sam sasekunene, andiyi kushukunyiswa.” (INdumiso 16:8; 63:8) Ewe, uYehova angakunceda ukuba uphile ngendlela emkholisayo. Kodwa, njengokuba usazi, kukho utshaba olufuna ukukuthintela ukuba ungamkholisi uThixo.
UCELOMNGENI LUKASATHANA
6. Lwaluyintoni ucelomngeni lukaSathana ngokuphathelele abantu?
6 ISahluko 11 sale ncwadi sichaze indlela uSathana uMtyholi alucel’ umngeni ngayo ulongamo lukaThixo. USathana uye watyhola uThixo ngokuba ulixoki, esithi akenzanga ngokusesikweni ngokungamvumeli kwakhe uAdam noEva ukuba bazigqibele ngokwabo okulungileyo nokubi. Emva kokuba uAdam noEva bonile yaye nenzala yabo yandile emhlabeni, uSathana wazithandabuza iintshukumisa zabo bonke abantu. Wathi: “Abantu abamkhonzi uThixo kuba bemthanda. Ukuba ndinganikwa nje ithuba, ndingayekisa wonke umntu ukukhonza uThixo.” Ingxelo kaYobhi ibonisa ukuba oku koko kanye wayekukholelwa uSathana. Wayengubani uYobhi, yaye wayebandakanyeke njani kucelomngeni lukaSathana?
7, 8. (a) Yintoni eyenza uYobhi wakhetheka kubantu bexesha lakhe? (b) USathana wayithandabuza njani intshukumisa kaYobhi?
7 UYobhi wayephila kwisithuba sama-3 600 eminyaka eyadlulayo. Wayeyindoda elungileyo, kuba uYehova wathi ngaye: “Akukho bani unjengaye emhlabeni, indoda engenakusoleka nethe tye, eyoyika uThixo nephambukayo ebubini.” (Yobhi 1:8) UYobhi wayemkholisa uThixo.
8 USathana wayithandabuza intshukumisa yokuba uYobhi akhonze uThixo. Wathi kuYehova: “Ngaba wena akumbiyelanga [uYobhi] nendlu yakhe nayo yonke into anayo macala onke? Umsebenzi wezandla zakhe uwusikelele, nemfuyo yakhe isasazeke ngokubanzi emhlabeni. Kodwa, ngokwahlukileyo koko, khawuncede wolule isandla sakho, uchukumise yonke into anayo uze ubone enoba akayi kukuqalekisa ebusweni bakho na.”—Yobhi 1:10, 11.
9. Wasabela njani uYehova kucelomngeni lukaSathana, yaye ngoba?
9 Lilonke uSathana wayesithi uYobhi wayemkhonza uThixo kuphela ngenxa yokuba wayezuza okuthile. Kwakhona wathi ukuba uYobhi wayenokuvavanywa, wayeya kumvukela uThixo. Wasabela njani uYehova kolu celomngeni lukaSathana? Ekubeni le mbambano yayibandakanya intshukumisa kaYobhi, uYehova wamvumela uSathana ukuba amvavanye uYobhi. Ngaloo ndlela kwakuza kucaca enoba uYobhi wayemthanda uThixo, okanye akunjalo.
UKUVAVANYWA KUKAYOBHI
10. Ziziphi izilingo ezafikela uYobhi, yaye wahlangabezana njani nazo?
10 Ngokukhawuleza emva koko uSathana wamvavanya uYobhi ngeendlela ezahlukahlukeneyo. Enye imfuyo kaYobhi yabiwa, yaza enye yabulawa. Abakhonzi bakhe abaninzi babulawa. Oku kwabangela ubunzima bezoqoqosho. Enye intlekele yaba kukubulawa kwabantwana bakaYobhi abalishumi sisaqhwithi. Kodwa, phezu kwazo nje ezi ziganeko zibi kangaka, “uYobhi akonanga okanye abalele nantoni na engafanelekanga kuThixo.”—Yobhi 1:22.
11. (a) Sisiphi isimangalo sesibini awasenzayo uSathana ngokuphathelele uYobhi, yaye wasabela njani uYehova? (b) Wasabela njani uYobhi kwisifo sakhe esingcungcuthekisayo?
11 USathana akazange anikezele. Umel’ ukuba wayekholelwa ukuba nangona uYobhi wayenokukunyamezela ukulahlekelwa zizinto awayenazo, kuquka abakhonzi nabantwana bakhe, kodwa wayeya kumvukela uThixo ukuba wayenokugula. UYehova wamvumela uSathana ukuba amhlasele uYobhi ngesifo esimanyumnyezi nesingcungcuthekisayo. Kodwa nako oku akuzange kuluphelise ukholo lukaYobhi kuThixo. Kunoko, enokholo olomeleleyo wathi: “Ndide ndibhubhe andiyi kuyisusa kum ingqibelelo yam!”—Yobhi 27:5.
12. UYobhi waluphendula njani ucelomngeni lukaMtyholi?
12 UYobhi wayengazi ukuba nguSathana owayemzisela zonke ezi nkathazo. Wayecinga ukuba zibangelwa nguThixo, ekubeni wayengazi nto ngokulucel’ umngeni kukaMtyholi ulongamo lukaYehova. (Yobhi 6:4; 16:11-14) Sekunjalo, wayigcina ingqibelelo yakhe kuYehova. Yaye isimangalo sikaSathana sokuba uYobhi wayemkhonza uThixo ngenxa yezizathu zokuzingca sangqineka sibubuxoki!
13. Yintoni eyenzekayo ngenxa yokuthembeka kukaYobhi kuThixo?
13 Ukuthembeka kukaYobhi kwamenza uYehova wakwazi ukuluphendula ucelomngeni lukaSathana. Ngokwenene uYobhi wayengumhlobo kaYehova, yaye uThixo wamvuza ngokuthembeka kwakhe.—Yobhi 42:12-17.
INDLELA OBANDAKANYEKE NGAYO
14, 15. Kutheni sinokuthi ucelomngeni lukaSathana olubandakanya uYobhi lubhekisela kubo bonke abantu?
14 Ucelomngeni lukaSathana lwalungabhekiswanga kuYobhi kuphela. Nawe ubandakanyekile. Oku kuboniswe ngokucacileyo kwiMizekeliso 27:11, apho iLizwi likaYehova lithi: “Yiba nobulumko, nyana wam, uze uyenze ibe nemihlali intliziyo yam, ukuze ndimphendule ondingcikivayo.” La mazwi, awabhalwa kumakhulu eminyaka emva kokufa kukaYobhi, abonisa ukuba uSathana wayesaqhubeka egculela uThixo yaye emangalela abakhonzi Bakhe. Xa siphila ngendlela emkholisayo uYehova, sinikela impendulo kwizimangalo zobuxoki zikaSathana, yaye ngaloo ndlela sivuyisa intliziyo kaThixo. Uvakalelwa njani ngako oko? Ngokwenene bekuya kuba yinto entle ukuba nenxaxheba ekuphenduleni izimangalo zobuxoki zikaMtyholi, kwanokuba oko kuthetha ukwenza utshintsho oluthile ebomini bakho, akunjalo?
15 Phawula ukuba uSathana wathi: “Yonke into anayo umntu uya kuyinikela ngenxa yomphefumlo wakhe.” (Yobhi 2:4) Ngokuthi “umntu,” uSathana wayesenza kucace ukuba isimangalo sakhe sasingabhekiseli kuYobhi kuphela kodwa kubo bonke abantu. Yingongoma ebaluleke kakhulu leyo. USathana uyakuthandabuza ukugcina kwakho ingqibelelo kuThixo. Angathanda ukukubona ungamthobeli uThixo uze ulahle indlela yobulungisa xa kuvela ubunzima. Angazama njani ukwenza oku?
16. (a) Ziziphi iindlela azisebenzisayo uSathana ukuzama ukuyekisa abantu ukukhonza uThixo? (b) Unokuzisebenzisa njani kuwe ezi ndlela uSathana?
16 Njengoko kuchaziwe kwiSahluko 10, uSathana usebenzisa iindlela ezahlukahlukeneyo ukuzama ukuyekisa abantu ukukhonza uThixo. Enye indlela ayisebenzisayo, kukuhlasela “njengengonyama egqumayo, efuna ubani engamqwengayo.” (1 Petros 5:8) Oku kusenokubonakala xa abahlobo, izalamane, okanye abanye abantu beyichasa imigudu yakho yokufundisisa iBhayibhile neyokwenza oko ukufundayo. * (Yohane 15:19, 20) Kanti enye indlela ayisebenzisayo uSathana, ‘kukuzimilisa okwengelosi yokukhanya.’ (2 Korinte 11:14) Usenokusebenzisa iindlela ezingaqondakaliyo zokukulahlekisa nokukuyekisa ukuphila ngendlela ekholisa uThixo. Kwakhona usenokukwenza udimazeke, mhlawumbi akwenze uvakalelwe kukuba akunakuze ukwazi ukumkholisa uThixo. (IMizekeliso 24:10) Enoba uSathana uza “njengengonyama egqumayo” okanye ‘njengengelosi yokukhanya,’ ucelomngeni lwakhe lunye: Uthi xa unokujamelana neemvavanyo okanye izilingo, uza kuyeka ukukhonza uThixo. Unokuluphendula njani ucelomngeni lwakhe uze ugcine ingqibelelo yakho kuThixo njengoYobhi?
UKUTHOBELA IMIYALELO KAYEHOVA
17. Siyintoni isizathu esiyintloko sokuthobela imiyalelo kaYehova?
17 Unokuluphendula ucelomngeni lukaSathana ngokuthi uphile ngendlela emkholisayo uThixo. Kubandakanya ntoni oku? IBhayibhile iphendula ngokuthi: “Uze umthande uYehova uThixo wakho ngentliziyo yakho yonke nangomphefumlo wakho wonke nangamandla akho onke.” (Duteronomi 6:5) Njengoko lukhula uthando lwakho ngoThixo, uya kuba nomnqweno ongakumbi wokufuna ukwenza oko akufunayo. Umpostile uYohane wabhala wathi: “Ukumthanda uThixo kuko ukuthi, siyigcine imiyalelo yakhe.” Ukuba umthanda uYehova ngentliziyo yakho yonke, uya kufumanisa ukuba “ayinzima imiyalelo yakhe.”—1 Yohane 5:3.
18, 19. (a) Yiyiphi eminye yemiyalelo kaYehova? (Bona ibhokisi ekwiphepha 122.) (b) Sazi njani ukuba uThixo akafuni okungaphezu kwamandla ethu?
18 Iyintoni imiyalelo kaYehova? Eminye yayo ibandakanya indlela yokuziphatha esimele siyiphephe. Ngokomzekelo, phawula ibhokisi ekwiphepha 122, enomxholo othi “Kuphephe Oko Akuthiyileyo UYehova.” Apho uya kufumana uludwe lwezinto ezigatywayo yiBhayibhile. Ezinye zazo zisenokubonakala ekuqaleni zingembi kangako. Kodwa emva kokucamngca ngezibhalo ezilapho, usenokububona ubulumko bemithetho kaYehova. Ukutshintsha indlela yakho yokuziphatha kusenokuba yeyona nto inzima wakha wahlangabezana nayo. Kodwa ke, ukuphila ngendlela ekholisa uThixo kuya kukuzisela ulwaneliseko nolonwabo olukhulu. (Isaya 48:17, 18) Yaye oko akuyonto engaphezu kwamandla akho. Sikwazi njani oko?
19 UYehova akaze afune senze into engaphezu kwamandla ethu. (Duteronomi 30:11-14) Uyawazi amandla nobuthathaka bethu ngaphezu kokuba thina sibazi. (INdumiso 103:14) Ngaphezu koko, uYehova unokusinika amandla okuba sikwazi ukumthobela. Umpostile uPawulos wabhala wathi: “UThixo uthembekile, yaye akayi kuniyekela nihendwe ngaphaya koko ninokukuthwala, kodwa kunye nesihendo eso uya kwenza nendlela yokuphuma ukuze nikwazi ukusinyamezela.” (1 Korinte 10:13) Ukuze akuncede unyamezele, uYehova usenokude akunike “amandla angaphaya koko kuqhelekileyo.” (2 Korinte 4:7) Emva kokuba enyamezele iimvavanyo ezininzi, uPawulos wathi: “Ezintweni zonke ndinamandla ngenxa yalowo undomelezayo.”—Filipi 4:13.
UKUHLAKULELA IIMPAWU EZIMKHOLISAYO UTHIXO
20. Ziziphi iimpawu ezimkholisayo uThixo ofanele uzihlakulele, yaye kutheni zibalulekile nje?
20 Noko ke, kubandakanyeke okungakumbi ekukholiseni uYehova kunokuphepha nje izinto azithiyileyo. Kwakhona ufanele uthande oko akuthandayo. (Roma 12:9) Uye uzive utsalelekile kwabo baneembono, iminqweno nemilinganiselo efana neyakho, akunjalo? Kunjalo ke nangoYehova. Ngoko funda ukuthanda izinto azithandayo uYehova. Ezinye zazo zichaziwe kwiNdumiso 15:1-5, echaza uhlobo lwabantu uThixo abagqala njengabahlobo bakhe. Abahlobo bakaYehova babonisa oko iBhayibhile ikubiza ngokuba ‘sisiqhamo somoya.’ Siquka iimpawu ‘ezinjengothando, uvuyo, uxolo, ukuzeka kade umsindo, ububele, ukulunga, ukholo, ubulali nokuzeyisa.’—Galati 5:22, 23.
21. Yintoni eya kukunceda uhlakulele iimpawu ezimkholisayo uThixo?
21 Ukufundisisa iBhayibhile rhoqo kuya kukunceda ukuba uhlakulele iimpawu ezimkholisayo uThixo. Yaye ukufunda oko akufunayo uThixo kuya kukunceda ukuba uvisisanise iingcamango zakho kunye nezakhe. (Isaya 30:20, 21) Okukhona umthanda ngakumbi uYehova, kokukhona uya kukhula ngakumbi umnqweno wakho wokufuna ukuphila ngendlela emkholisayo.
22. Yintoni oya kuyifeza ukuba uphila ngendlela emkholisayo uThixo?
22 Kufuna umgudu ukuphila ngendlela emkholisayo uYehova. IBhayibhile ikufanisa ukuguqula ubomi bakho nokukhulula ubuntu bakho obudala uze wambathe obutsha. (Kolose 3:9, 10) Kodwa umdumisi wabhala wathi ngokuphathelele imiyalelo kaYehova: ‘Ekuyigcineni kukho umvuzo omkhulu.’ (INdumiso 19:11) Nawe uya kufumanisa ukuba ukuphila ngendlela emkholisayo uThixo kunomvuzo omkhulu. Ngaloo ndlela, uya kunikela impendulo kucelomngeni lukaSathana uze uvuyise intliziyo kaYehova!
^ isiqe. 16 Oku akuthethi ukuba abo bakuchasayo baqhutywa ngokobuqu nguSathana. Kodwa uSathana unguthixo wale nkqubo yezinto, yaye ihlabathi liphela lisemandleni akhe. (2 Korinte 4:4; 1 Yohane 5:19) Ngoko sinokulindela ukuba ukuphila ngendlela ekholisa uThixo kuya kuba yinto engathandwayo nechaswayo ngabanye.


text:
AMABALI EBHAYIBHILE ANEMIFANEKISO
IBALI LEBHAYIBHILE ELINEMIFANEKISO
URahabhi Uthobela Imiyalelo
URahabhi wasinda njani xa amaSirayeli eza kutshabalalisa isixeko saseYeriko? Funda eli bali leBhayibhile kwi-Intanethi okanye uziprintele lona.
OKUNGAKUMBI
UAdam NoEva Bacingela Iziqu Zabo
Yintoni eyenzekayo ngenxa yokuba benza isigqibo esibi?
UDavide Uba Nesibindi
Yintoni eyayibangela ukuba uDavide abe nethemba lokuba uza kumoyisa uGoliyati? Kutheni unokuba nesibindi sokuba unokwenza izinto ezifanelekileyo?
USamuweli Ukhetha Ukukhonza UYehova
USamuweli wabona abantu abasegunyeni besenza izinto ezimbi. Yintoni eyamncedayo ukuba akhethe ukukhonza uYehova nakubeni abanye bakhetha ukwenza izinto ezimbi?


text:
Ndinokuzixhathisa Njani Izilingo?
Into onokuyenza
Okokuqala, yazi ukuba uya kuphendula ngezinto ozenzayo—nokuba iitshomi zakho zenza ntoni na.
Okwesibini, sazi esona silingo kunzima ukusoyisa.
Kwakhona, zibuze, ‘Sidla ngokwenzeka nini?’ (Xa ndisesikolweni? Xa ndisemsebenzini? Okanye ngelinye ixesha?) Ukwazi ukuba senzeka nini kusenokukunceda usiphephe.
Ngoku, kukho into oza kuyenza. Okokuqala khangela indlela onokusilwa okanye onokusiphepha ngayo isilingo. (Ngokomzekelo: Ukuba xa kuphuma isikolo usoloko udibana nabantwana ofunda nabo abakucengela ukuba utshaye, mhlawumbi usenokutshintsha indlela ohamba ngayo.) Xa sithetha inyaniso: “Iitshomi” ezifuna wenze izinto ezimbi asizotshomi zokwenene.
Liyinyaniso lona elokuba akunakukwazi ukuphepha yonke into abantu abakunyanzela ukuba uyenze. Usenokujongana nesilingo esinzima—mhlawumbi ongakhange usilindele. Yintoni onokuyenza?
Kubalulekile ukuba uhlale ulindile!
Khawucinge: UYesu wayeyazi indlela afanele aphile ngayo. Wayezimisele ukuthobela uYise ngalo lonke ixesha. (Yohane 8:28, 29) Ngoko eyona nto ibalulekileyo kukuba uqale uyazi indlela ofuna ukuphila ngayo.
Into onokuyenza. Khawuzame ukucinga ngezizathu ezibini ezibangela ukuba ufune ukuphepha indlela abasoloko bekulinga ngayo ootshomi bakho, uze ucinge ngezinto ezimbini onokuzenza ezinokukunceda ekwenzeni oku.
Kutheni uvuma ukuxelelwa ngabanye into omawuyenze? Yiba nengqondo epheleleyo yokwenza into oyaziyo ukuba ifanelekile. (Kolose 3:5) Thandazela ukuba ungayeki ukwenza oku.—Mateyu 6:13.
Funda Okungakumbi
Imibuzo Yabantu Abaselula, Umqulu 2
Isikolo, ukuzonwabisa, abahlobo, abazali, ukutshintsha kobomi, indlela ovakalelwa ngayo kunye nabantu besini esahlukileyo zezinye zezinto ethetha ngazo le ncwadi.
Indlela Yokumelana Nengcinezelo Yoontanga
Ingcinezelo yoontanga inokwenza abantu abalungileyo benze izinto ezimbi. Yintoni omele uyazi ngayo, yaye unokumelana nayo njani?
Ngaba Abanye Bakulingela Ukuba Ulale Naye?
Kuza kundinceda ngantoni ukuvuma? Ngaba uya kuzisola?


text:
Fundisa Abantwana Bakho
Bazali, fundisani abantwana benu izifundo ezibalulekileyo eziseBhayibhileni ngala mabali.
Intshayelelo
Njengoko ukhulisa abantwana, unokufumana ulwalathiso kumazwi akwincwadi yeDuteronomi.
Imfihlelo Esikuvuyelayo Ukuyazi
IBhayibhile isichazela ngemfihlelo ebalulekileyo ethi ‘yimfihlelo engcwele.’ Awungethandi ukuyazi?
URebheka Wayefuna Ukuvuyisa UYehova
Simele senze ntoni xa sifuna ukufana noRebheka? Funda ibali lakhe uze uve ngaye.
URahabhi Wayenokholo KuYehova
Funda indlela uRahabhi nentsapho yakhe abasindangayo xa kwakutshatyalaliswa iYeriko.
Wavuyisa Utata Wakhe Kunye NoYehova
Sisiphi isithembiso eyasigcinayo intombi kaYafete? Sinokuyixelisa njani?
USamuweli Waqhubeka Esenza Okuhle
Unokumxelisa njani uSamuweli uze wenze okuhle nokuba abanye abantu benza izinto ezimbi?
UDavide Wayengoyiki
Funda eli bali leBhayibhile limnandi ukuze uve ukuba yintoni eyanceda uDavide angoyiki.
Ngaba Ukhe Uzive Uwedwa Kwaye Usoyika?
Yintoni uYehova awayithetha kuEliya xa wayeziva ngathi uyedwa? Unokufunda ntoni wena kwinto eyenzeka kuEliya?
UYosiya Wayeneetshomi Ezilungileyo
IBhayibhile isixelela ukuba kwakungekho lula ngoYosiya ukuba enze izinto ezilungileyo. Funda ngendlela iitshomi zakhe ezamnceda ngayo.
UYeremiya Akazange Ayeke Ukuthetha NgoYehova
Kwakutheni ukuze uYeremiya aqhubeke ethetha ngoYehova nangona abantu babehlekisa ngaye okanye becaphuka?
UYesu Wayemamela Ngalo Lonke Ixesha
Ngamany’ amaxesha kunzima ukumamela abazali. Khawufunde indlela onokukunceda ngayo umzekelo kaYesu.
Abhala NgoYesu
Funda ngababhali abasibhozo ababephila kunye noYesu baza babhala ngobomi bakhe.
Umtshana KaPawulos Wayengoyiki
Lo mfana wasindisa umalume wakhe. Yintoni awayenzayo?
UTimoti Wayefuna Ukunceda Abantu
Unokwenza ntoni ukuze wonwabe njengoTimoti?
UBukumkani Obuya Kulawula Wonke Umhlaba
Kuza kuba njani emhlabeni xa kulawula uYesu? Uyafuna ukuphila ngelo xesha?


text:
NGABA YADALWA?
Indlela Asebenza Ngayo Amabhovu Ekati
IIKATI zasekhaya zibona kakuhle ebusuku. Kubonakala ukuba amabhovu azinceda zikwazi ukuva nantoni na ekufutshane zize zikwazi nokubamba ixhoba, ingakumbi ngorhatya.
Khawucinge ngoku: Amabhovu ekati akhula kwizihlunu ezinemithambo-luvo eyahlukahlukeneyo. Le mithambo-luvo iva neyona ntshukumo incinane yomoya. Loo nto yenza ikati ikwazi ukuva xa kukho nantoni na ekufutshane nayo, ingakhange iyibone nokuyibona—nto leyo eluncedo kakhulu xa kumnyama.
Amabhovu ayinceda ikati ikwazi ukuqonda xa kukho into endleleni yayo, ize ikwazi nokuva xa kukho into okanye ixhoba elishukumayo. Kwakhona, amabhovu anceda ikati ikwazi ukulinganisa ubukhulu bekroba ngaphambi kokuba izame ukuphumela kulo. IEncyclopædia Britannica ithi “luncinane kakhulu ulwazi esinalo ngendlela asebenza ngayo amabhovu ekati; kodwa ke into esiyaziyo kukuba, ukuba ungawacheba ikati iya kuba ngumlwelwe okwethutyana.”
Amabhovu ekati ancede oososayensi bakwazi ukwenza oomatshini abanesixhobo esibizwa ngokuba yi-e-whiskers, esikwaziyo ukuva xa kukho into ekufutshane baze bayiphephe. Esi sixhobo “sinokusetyenziswa ngeendlela ezininzi koomatshini abahlukahlukeneyo, nakuphando lwebhayoloji,” utsho njalo uAli Javey, ongusosayensi wengqondo kwiYunivesithi yaseKhalifoniya, eseBerkeley.
Ucinga ntoni? Ngaba iindlela asebenza ngayo amabhovu ekati yazivelela? Okanye yadalwa?


text:
UDLIWANO-NDLEBE | UANTONIO DELLA GATTA
Isizathu Sokuba Umfundisi Ashiye Icawa Yakhe
EMVA kokufunda iminyaka eyi-9 eRoma, uAntonio Della Gatta waba ngumfundisi ngo-1969. Kamva waba yintloko kwisikolo sabefundisi kufutshane naseNaples, eItaly. Ngoxa wayelapho, waphanda waza wacingisisa ngenkolo yobuKatolika waza wafumanisa ukuba ayihambisani neBhayibhile. Uye wabalisela uVukani! ngeenzame zakhe zokufumana uThixo.
Sicela usibalisele, ukhule njani?
Ndazalelwa eItaly ngo-1943. Ndikhule kunye nabantakwethu noodade wethu kwilali encinane apho utata wayengumlimi ekwanguye nomchweli. Abazali bethu basiqeqeshela ukuba sizilandele kakuhle iimfundiso zamaKatolika.
Kwakutheni ukuze ufune ukuba ngumfundisi?
Xa ndandiseyinkwenkwana, ndandikuthanda ukumamela abefundisi ecaweni. Ndandichukunyiswa ngamazwi abo, nezinto ababezenza xa benqula. Loo nto yandenza ndakufuna nyhani ukuba ngumfundisi. Xa ndineminyaka eyi-13, umama wandithumela kwisikolo esifundisa amakhwenkwe izifundo ezihambele phambili zobufundisi.
Ngaba naniyifundiswa iBhayibhile kuqeqesho lwenu?
Hayi ncam. Xa ndandineminyaka eyi-15, omnye wootitshala bam wandinika incwadi eneencwadi zeVangeli—imbali yobomi nokushumayela kukaYesu ngoxa wayesemhlabeni—yaye ndayifunda izihlandlo eziliqela. Ndisakuba neminyaka eyi-18, ndaya eRoma ndisiya kufunda kwiiyunivesithi zecawa yamaKatolika, ezaziphantsi kukapopu ubuqu. Ndafunda isiLatin, isiGike, imbali, ifilosofi, ezengqondo nezonqulo. Nangona sasifunda iivesi zeBhayibhile yaye siphulaphula naxa kushunyayelwa, sasingayifundi yonke iBhayibhile.
Waba ngumphathi. Ngaba wawufundisa nokufundisa?
Umsebenzi wam osisigxina yayikukukhokela. Kodwa ndandikwafundisa nemithetho yeBhunga Lesibini laseVatican.
Kwakutheni uze uqalise ukungayithembi icawa?
Ndandikhathazwa zizinto ezintathu. Le cawa yayizibandakanya kwezopolitiko. Yayinyamezela ukunganyaniseki phakathi kwabefundisi namarhamente. Ibe ke ezinye zeemfundiso zamaKatolika zazivakala zingachananga. Ngokomzekelo, kwenzeka njani ukuba uThixo oluthando ohlwaye abantu ngonaphakade emva kokuba befile? Kwakhona, ngaba uThixo ufuna abantu baphindaphinde imithandazo kaninzininzi ngerozari? *
Wenza ntoni ngaloo nto?
Kusehla iinyembezi emehlweni am, ndathandaza ndicela uThixo andibonise indlela. Ndathenga iBhayibhile yamaKatolika eyayisandul’ ukuguqulelwa ngesiTaliyane ndaza ndaqalisa ukuyifunda. Kwathi ngenye intsasa ndibuya ecaweni, ndisaxhoma isinxibo sam, kwangena amadoda amabini kwindawo esasihlala kuyo njengabefundisi. Bathi kum bangamaNgqina kaYehova. Sachitha isithuba esingaphezu kweyure sincokola ngeBhayibhile nokuba ithi singalubona njani unqulo lokwenyaniso.
Wawabona engabantu abanjani la madoda?
Ndayithanda indlela ababeqiniseke ngayo ngezinto abazifunde eBhayibhileni nendlela ababecaphula lula ngayo kwiBhayibhile yam yamaKatolika. Emva koko, elinye iNgqina, elinguMario laqalisa ukumane lindityelela. Lalinomonde futhi lithembekile—qho ngoMgqibelo ngentsimbi yethoba, nokuba sele kunetha, ndandiqiniseka ukuba liyeza.
Abanye abefundisi babesithini xa utyelelwe?
Ndandiye ndibacele ukuba beze xa siza kuba nesifundo seBhayibhile, kodwa akho nomnye owayeyibona ibalulekile loo nto. Kodwa mna ndandikuthanda ukufunda, kuba ndandifunda izinto ezibalulekileyo, ezifana nokuba kutheni uThixo enyamezele ubungendawo nokubandezeleka—nto leyo eyayindixake ixesha elide.
Ngaba abaphathi bakho bazama ukukuyekisa ukufunda iBhayibhile?
Ngo-1975 ndaya eRoma amatyeli amaninzi ndisiya kubacacisela indlela endizibona ngayo izinto ngoku. Abaphathi bam bazama ukujika iingcinga zam, kodwa akho nomnye owayesebenzisa iBhayibhile. Ekugqibeleni, ndabhalela iRoma ngo-Januwari 9, 1976, ndibaxelela ukuba andisenguye umKatolika. Kwiintsuku ezimbini emva koko, ndalishiya ikhaya labefundisi ndaza ndaqabela uloliwe ndisiya okokuqala kwintlanganiso yamaNgqina kaYehova, ekwathi kanti yindibano ekwakukho kuyo amabandla amaninzi. Apho yayahlukile indlela ezazisenziwa ngayo izinto kunaleyo ndandiyiqhelile! Ngqina ngalinye lalineBhayibhile yaye lihambisana nezithethi njengoko zazixubusha imixholo eyahlukahlukeneyo.
Yathini intsapho yakho ngayo yonke le nto?
Abaninzi bandichasa ngokukrakra. Kodwa ndafumanisa ukuba omnye wabantakwethu wayefunda IBhayibhile namaNgqina eLombardy, ummandla okumantla eItaly. Ndaya kumbona, xa ndandilapho amaNgqina andinceda ndafumana umsebenzi nendawo yokuhlala. Ekupheleni kwaloo nyaka ndabhaptizwa ndaza ndaliNgqina likaYehova.
Ekugqibeleni, ndiziva ndisondele nyhani kuThixo
Ngaba uyazisola?
Nakancinci! Ekugqibeleni, ndiziva ndisondele nyhani kuThixo, kuba oko ndikwaziyo ngaye kusekelwe eBhayibhileni kungekhona kwiintandabulumko okanye kwizithethe zecawa. Ibe ngoku ndingafundisa abanye ndiqinisekile ngenyaniso.
^ isiqe. 13 IBhayibhile iyiphendula ngokucacileyo le mibuzo neminye emininzi. Khangela phantsi komxholo IIMFUNDISO ZEBHAYIBHILE > IMIBUZO YEBHAYIBHILE IYAPHENDULWA.


text:
Iindlela Zokwenza Intsapho Yakho Yonwabe
Hlakulelani Ubumoya Nobabini
UFrederick *: “Ukutshata kwethu, ndandiqiniseka ukuba mna nomfazi wam siyifunda kunye iBhayibhile. Ndandizama kangangoko ukuba anikele ingqalelo xa sifunda. Kodwa uLeanne wayengazinzi. Xa ndibuza imibuzo wayephendula ngoewe okanye uhayi kuphela. Wayengaphenduli ngendlela endivakalelwa kukuba ufanele aphendule ngayo xa kuqhutywa isifundo seBhayibhile.”
ULeanne uthi: “Ndandineminyaka eli-18 kuphela ubudala ukutshata kwam noFrederick. Sasifunda kunye iBhayibhile rhoqo, kodwa uFrederick wayesebenzisa isihlandlo ngasinye ukuze abhence zonke iimpazamo zam nalapho kwakufuneka ndiphucule khona njengomfazi. Ndadimazeka kakhulu yaye ndakhathazeka!”
UCINGA ukuba yayiyintoni ingxaki kaFrederick noLeanne? Babeneenjongo ezintle. Bobabini babemthanda uThixo yaye bayibona imfuneko yokuba bafunde iBhayibhile kunye. Kodwa kunokuba ibancede bamanyane kubonakala ukuba yabenza baba zintlaba zahlukane. Basenokuba babefunda kunye kodwa babengabuhlakuleli njengesibini ubumoya.
Yintoni ubumoya? Kutheni izibini zifanele zibuhlakulele? Ziziphi iingxaki ezinokuba nazo yaye zinokuzicombulula njani?
Yintoni Ubumoya?
Igama elithi “ubumoya” elisetyenziswe eBhayibhileni libhekisela kwisimo sengqondo umntu anaso ngoThixo okanye indlela umntu aphila ngayo. (Yude 18, 19) Ngokomzekelo, umbhali weBhayibhile uPawulos, ubonisa umahluko kwisimo sengqondo somntu wokomoya nowokwenyama. UPawulos ubonisa ukuba abantu abatyekele kwizinto zenyama bacingela bona kunabanye abantu. Benza oko bakubona kulungile emehlweni abo, kunokuba bazame ukuphila ngemilinganiselo kaThixo.—1 Korinte 2:14; Galati 5:19, 20.
Ngokwahlukileyo koko, abantu bokomoya bayayixabisa imilinganiselo kaThixo. UYehova uThixo bamjonga njengoMhlobo wabo yaye benza konke okusemandleni ukumxelisa. (Efese 5:1) Ngenxa yoko, babanothando, ububele nobulali xa beqhubana nabanye. (Eksodus 34:6) Bathobela uThixo kwanaxa kungelulanga ukwenjenjalo. (INdumiso 15:1, 4) UDarren waseKhanada oneminyaka engama-35 etshatile uthi: “Ngokwendlela mna endimqonda ngayo, umntu wokomoya usoloko ecinga ngendlela oko akuthethayo nezenzo zakhe ezibuchaphazela ngayo ubuhlobo bakhe noThixo.” Umfazi wakhe, uJane woleka esithi: “Ndicinga ukuba umfazi wokomoya ngulowo wenza konke okusemandleni ukuze abonise isiqhamo somoya kaThixo kubuntu bakhe suku ngalunye.”—Galati 5:22, 23.
Kakade ke, akuyomfuneko ukuba umntu atshate ukuze abe ngumntu wokomoya. Inyaniso kukuba iBhayibhile ifundisa ukuba mntu ngamnye unoxanduva lokufunda ngoThixo nokumxelisa.—IZenzo 17:26, 27.
Kutheni Nifanele Nihlakulele Ubumoya Njengesibini?
Kutheni ke, ngoko, abantu abatshatileyo kufuneka behlakulele ubumoya kunye njengendoda nomfazi? Khawuhlalutye lo mzekelo: Abantu ababini banegadi yaye bafuna ukulima imifuno. Omnye ufuna ukuyihlwayela ngexesha elithile enyakeni ngoxa omnye yena ecinga ngokuyihlwayela ngelinye ixesha. Omnye ufuna ukusebenzisa uhlobo lwesichumiso, ngoxa omnye engaboni mfuneko yaso. Omnye ufuna ukusebenza egadini yonke imihla. Ngoxa omnye yena engafuni kwenza nto. Kwimeko enjalo igadi inokuvelisa kodwa kungekhona ngendlela ebiya kuvelisa ngayo ukuba bobini bebevumelana ngoko kumele kwenziwe yaye basebenze kunye ukuze bafikelele usukelo lwabo.
Umyeni nomfazi banje ngabo bantu bafuna ukulima igadi. Ukuba elinye iqabane lihlakulela ubumoya, ulwalamano lunokuphucuka. (1 Petros 3:1, 2) Kodwa bekuya kuba bhetele ngakumbi ukuba bobabini bebephila ngemilinganiselo kaThixo yaye bezimisele ukuxhasana njengoko bekhonza uThixo! Ukumkani uSolomon osisilumko wathi: “Ababini balunge ngakumbi kunomnye, ngenxa yokuba banomvuzo ngomsebenzi wabo onzima. Kutheni? “Ngokuba xa omnye wabo esiwa, omnye unokuliphakamisa iqabane lakhe.”—INtshumayeli 4:9, 10.
Ufanele ukuba uyakunqwenela ukuhlakulela ubumoya neqabane lakho lomtshato. Kodwa kanye njengokuba nomnqweno wokulima igadi, uwodwa nje awunakuvelisa ziqhamo. Khawucinge ngale miqobo mibini nendlela onokuyoyisa ngayo.
UMQOBO WOKU-1: Asinalo ixesha.
USue onexesha elingephi etshatile uthi: “Umyeni wam undilanda emsebenzini ngentsimbi yesi-7 ngorhatya. Xa sifika ekhaya kufuneka senze imisebenzi yasekhaya. Iba yingxaki ke le, kuba ingqondo isixelela ukuba simele senze ixesha lokufunda kunye ngoThixo kodwa yona imizimba ibe ifuna ukuphumla.”
Isicombululo: Yiba bhetyebhetye uze ube nentsebenziswano. USue, uthi: “Mna nomyeni wam sagqiba ekubeni sivuke ekuseni ukuze sifunde size sixubushe inxalenye yeBhayibhile ngaphambi lokuba siye enkomeni. Kwakhona uyandincedisa kwimisetyenzana yasekhaya ukuze sichithe ixesha kunye.” Kusincede njani ukwenza lo mgudu wongezelelekileyo? Umyeni kaSue, uEd uthi: “Ndiye ndafumanisa ukuba xa mna noSue sithetha ngezinto zokomoya rhoqo kunye, sizicombulula lula nangakumbi iingxaki zethu nezinto ezisixhalabisayo.”
Ukongezelela ekuncokoleni kunye, kubalulekile ukuba nichithe imizuzu embalwa suku ngalunye nithandaza kunye. Inokunceda njani loo nto? URyan, oneminyaka eli-16 etshatile, uthi: “Kwixesha elingephi elidlulileyo, mna nomfazi wam sasineengxaki ezinzulu. Kodwa senza ixesha lokuba sithandaze kunye busuku ngabunye, sizityand’ igila kuThixo ngoko kusixhalabisayo. Ndivakalelwa kukuba ukuthandaza kunye kuye kwasinceda ukuze sikwazi ukucombulula iingxaki saze saphinda sonwaba emtshatweni.”
ZAMA OKU: Ekupheleni kosuku bekani ixesha elingephi ecaleni nize nithethe ngezinto ezintle eziye zenzeka kuni, izinto eninokumbulela ngazo uThixo. Kwakhona thethani ngeengxaki zenu, ngokukodwa ezo nifuna uThixo anincede kuzo. Kodwa ulumke: Musa ukusebenzisa eli xesha ukuze ubhence iimpazamo zeqabane lakho. Kunoko, xa nithandaza, khankanya izinto enifanele niphucule kuzo nobabini. Ngosuku olulandelayo, yenzani ngokuvisisana nezinto ebenizithandazela.
INGXAKI YESI-2: Asifani.
UTony uthi: “Andingomntu ukuthandayo ukuhlala phantsi ndifunde.” Yena umfazi wakhe uNatalie uthi: “Ndiyakuthanda ukufunda yaye ndiyakuthanda nokuthetha ngezinto endizifundileyo. Ndiye ndicinge ukuba maxa wambi uTony uziva ndimcinezela xa sithetha ngezinto ezisekelwe eBhayibhileni.”
Isicombululo: Yiba ngowakhayo, ungabinomoya wokhuphiswano okanye utyekele ekubeni ngumgwebi. Lincome uze ulikhuthaze iqabane lakho kwizinto elizenza kakuhle. UTony uthi: “Libangaphaya kwamandla am ihlombe aba nalo umfazi xa ethetha ngeBhayibhile yaye kwilixa elidluleyo ndandingakuthandi ukuthetha naye ngayo. Nakuba kunjalo, uNatalie uyandixhasa kakhulu. Ngoku sithetha rhoqo ngezinto zokomoya kwaye ndiye ndafumanisa ukuba andinasizathu sakoyika. Ndiyakuthanda ukuthetha naye ngale mixholo. Iye yasinceda sakhululeka saza saba seluxolweni.”
Abantu abaninzi abatshatileyo baye bafumanisa ukuba imitshato yabo iyaphucuka xa bebekela bucala ixesha lokufunda kunye iBhayibhile rhoqo. Nantsi into omawuyilumkele: Izinto ozifundayo zisebenzise kuwe, kungekhona kwiqabane lakho. (Galati 6:4) Zithetheni ngelinye ixesha izinto eningaboni ngasonye kuzo, kungekhona ngexesha lokufunda. Ngoba?
Cinga ngoku: Ukuba ubusidla nentsapho yakho, ngaba ubuya kubopha inxeba eli nobovu ngelo xesha? Nakanye. Ubuya kwenza wonke umntu olapha angakucaceli ukutya. UYesu wafanisa ukufunda nokwenza ukuthanda kukaThixo nokutya. (Mateyu 4:4; Yohane 4:34) Ukuba usoloko uvula amanxeba sihlandlo ngasinye ufunda iBhayibhile, unokulenza iqabane lakho lingabi namdla kwizinto zokomoya. Ngokuqinisekileyo, iingxaki zimele zilungiswe. Kodwa zilungiseni ngexesha enilibekele zona.—IMizekeliso 10:19; 15:23.
ZAMA OKU: Khawubhale phantsi iimpawu ezimbini okanye ezintathu ezizezona uzithandayo kwiqabane lakho. Xa niphinda nithetha ngezinto zokomoya ezinento yokwenza neza mpawu zeqabane lakho, lixelele indlela ozixabisa ngayo.
Uvuna Oko Ukuhlwayeleyo
Ukuba nihlwayela okanye nihlakulela ubumoya njengesibini, ekugqibeleni niya kuba noxolo nomtshato owonwabileyo. ILizwi likaThixo liqinisekisa ukuba “Loo nto ayihlwayelayo umntu, uya kuvuna kwayona.”—Galati 6:7.
UFrederick noLeanne abacatshulwe ekuqaleni kweli nqaku, babufunda ubunyaniso balo mgaqo weBhayibhile. Ngoku baneminyaka engama-45 betshatile yaye bayazi ukuba umzingisi akanashwa. UFrederick uthi: “Ndandidla ngokumgxeka umfazi wam xa engafuni ukuncokola nam. Noko ke, ekuhambeni kwexesha ndaqonda ukuba kufuneka ndenze umgudu.” Yena uLeanne uthi: “Eyona nto yasincedayo ngamaxesha amanzithinzithi yayiluthando lwethu ngoYehova uThixo. Ukutyhubela iminyaka besisoloko sifunda yaye sithandaza kunye. Njengoko ndimbona uFrederick esenza umgudu ukuze abonise impawu zobuKristu, wenza kube lula ukuba ndimthande.”
^ isiqe. 3 Amagama atshintshiwe
ZIBUZE . . .
Sigqibele nini ukuthandaza kunye njengendoda nomfazi?
Yintoni endinokuyenza enokukhuthaza iqabane lam ukuba lincokole ngakumbi nam ngezinto zokomoya?
Funda Okungakumbi
Yintoni UNqulo Lwentsapho?
Funda ngendlela eli lungiselelo elinokukunceda ngayo usondele kuYehova yaye uqinise umanyano kwintsapho yakho.
Thembelani KuThixo Ukuze Nonwabe Emtshatweni
Ukuzibuza imibuzo nje emibini kungawuphucula umtshato wakho.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
7 Kwathi kamsinya nje lwakuba lwakhiwe udonga kwakhona,+ kwaoko ndafaka iingcango.+ Kwandula ke kwamiselwa abagcini-masango+ neemvumi+ nabaLevi.+
2 Yaye ndaqhubeka ndibeke njengabaphathi eYerusalem uHanani+ umntakwethu noHananiya inkosana yeNqaba,+ kuba wayeyindoda ekholosekileyo+ nemoyikayo+ uTHIXO oyinyaniso ngaphezu kwabanye abaninzi.
3 Ngoko ndathi kubo: “Angavulwa amasango+ aseYerusalem de ilanga lifudumale; yaye ngoxa beme bucala bafanele bazivale iingcango bazitshixe.+ Baze bamise abalindi baseYerusalem, ngamnye kwindawo yakhe yokulinda yaye ngamnye abe ngaphambi kwendlu yakhe.”+
4 Ke kaloku isixeko sasibanzi yaye sisikhulu, ibe kwakukho abantu abambalwa ngaphakathi,+ kungekho zindlu zakhiweyo.
5 Kodwa uThixo wam wakufaka entliziyweni yam+ ukuba ndiqokelele ndawonye izidwangube namasekela-baphathi nabantu ukuba bazibhalise ngokomlibo wokuzalwa.+ Ngoko ndafumana incwadi yokubhaliswa ngokomlibo+ yabo babefike kuqala, ndaza ndafumana kubhalwe oku kuyo:
6 Aba ngoonyana bamaphondo+ abaphuma ekubanjweni kwabantu abathinjiweyo+ abo uNebhukadenetsare+ ukumkani waseBhabhiloni wayebathabathele ekuthinjweni+ nabo kamva babuyela eYerusalem nakwaYuda, ngamnye kwisixeko sakhe;+
7 abo beza noZerubhabheli,+ uYeshuwa,+ uNehemiya, uAzariya, uRahamiya, uNahamani, uMordekayi,+ uBhileshan, uMispereti, uBhigevayi, uNehum uBhahana.
Inani lamadoda abantu bakwaSirayeli yayileli:
8 Oonyana bakaParoshe,+ babengamawaka amabini anekhulu elinamashumi asixhenxe anesibini;
9 oonyana bakaShefatiya,+ babengamakhulu amathathu anamashumi asixhenxe anesibini;
10 oonyana baka-Arahi,+ babengamakhulu amathandathu anamashumi mahlanu anesibini;
11 oonyana bakaPahati-mowabhi,+ woonyana bakaYeshuwa noYowabhi,+ babengamawaka amabini anamakhulu asibhozo aneshumi elinesibhozo;
12 oonyana bakaElam,+ babeliwaka elinamakhulu amabini anamashumi mahlanu anesine;
13 oonyana bakaZatu,+ babengamakhulu asibhozo anamashumi mane anesihlanu;
14 oonyana bakaZakayi,+ babengamakhulu asixhenxe anamashumi mathandathu;
15 oonyana bakaBhinuwi,+ babengamakhulu amathandathu anamashumi mane anesibhozo;
16 oonyana bakaBhebhayi,+ babengamakhulu amathandathu anamashumi mabini anesibhozo;
17 oonyana baka-Azegadi,+ babengamawaka amabini anamakhulu amathathu anamashumi mabini anesibini;
18 oonyana baka-Adonikam,+ babengamakhulu amathandathu anamashumi mathandathu anesixhenxe;
19 oonyana bakaBhigevayi,+ babengamawaka amabini anamashumi mathandathu anesixhenxe;
20 oonyana baka-Adin,+ babengamakhulu amathandathu anamashumi mahlanu anesihlanu;
21 oonyana baka-Atere,+ kaHezekiya, babengamashumi asithoba anesibhozo;
22 oonyana bakaHashum,+ babengamakhulu amathathu anamashumi mabini anesibhozo;
23 oonyana bakaBhetsayi,+ babengamakhulu amathathu anamashumi mabini anesine;
24 oonyana bakaHarifi,+ babelikhulu elineshumi elinesibini;
25 oonyana bakaGibheyon,+ babengamashumi asithoba anesihlanu;
26 amadoda aseBhetelehem+ naseNetofa,+ ayelikhulu elinamashumi asibhozo anesibhozo;
27 amadoda aseAnatoti,+ ayelikhulu elinamashumi mabini anesibhozo;
28 amadoda aseBhete-azimaveti,+ ayengamashumi amane anesibini;
29 amadoda aseKiriyati-yarim,+ iKefira+ neBheheroti,+ ayengamakhulu asixhenxe anamashumi mane anesithathu;
30 amadoda aseRama+ naseGebha,+ ayengamakhulu amathandathu anamashumi mabini ananye;
31 amadoda aseMikimase,+ ayelikhulu elinamashumi mabini anesibini;
32 amadoda aseBheteli+ naseAyi,+ ayelikhulu elinamashumi mabini anesithathu;
33 amadoda enye iNebho,+ ayengamashumi amahlanu anesibini;
34 oonyana bomnye uElam,+ babeliwaka elinamakhulu amabini anamashumi mahlanu anesine;
35 oonyana bakaHarim,+ babengamakhulu amathathu anamashumi amabini;
36 oonyana baseYeriko,+ babengamakhulu amathathu anamashumi mane anesihlanu;
37 oonyana bakaLodi,+ uHadidi+ no-Ono,+ babengamakhulu asixhenxe anamashumi mabini ananye;
38 oonyana bakaSenaha,+ babengamawaka amathathu anamakhulu asithoba anamashumi amathathu.
39 Ababingeleli: Oonyana bakaYedaya+ wendlu kaYeshuwa, babengamakhulu asithoba anamashumi asixhenxe anesithathu;
40 oonyana bakaImere,+ babeliwaka elinamashumi mahlanu anesibini;
41 oonyana bakaPashure,+ babeliwaka elinamakhulu amabini anamashumi mane anesixhenxe;
42 oonyana bakaHarim,+ babeliwaka elineshumi elinesixhenxe.
43 AbaLevi: Oonyana bakaYeshuwa, kaKademiyeli,+ woonyana bakaHodeva,+ babengamashumi asixhenxe anesine.
44 Iimvumi,+ oonyana baka-Asafu,+ babelikhulu elinamashumi mane anesibhozo.
45 Abagcini-masango,+ oonyana bakaShalum,+ oonyana baka-Atere, oonyana bakaTalemoni,+ oonyana baka-Akubhi,+ oonyana bakaHatita, oonyana bakaShobhayi,+ babelikhulu elinamashumi mathathu anesibhozo.
46 AmaNethini:+ Oonyana bakaTsiha, oonyana bakaHasufa, oonyana bakaTabhahoti,+
47 oonyana bakaKero, oonyana bakaSiya, oonyana bakaPadon,+
48 oonyana bakaLebhana, oonyana bakaHagabha,+ oonyana bakaSalmayi,
49 oonyana bakaHanan,+ oonyana bakaGideli, oonyana bakaGahare,
50 oonyana bakaRehaya,+ oonyana bakaRetsin,+ oonyana bakaNekoda,
51 oonyana bakaGazam, oonyana bakaUza, oonyana bakaPaseha,
52 oonyana bakaBhesayi,+ oonyana bakaMehun, oonyana bakaNefushesim,+
53 oonyana bakaBhakebhuki, oonyana bakaHakufa, oonyana bakaHarehure,+
54 oonyana bakaBhatseliti, oonyana bakaMehida, oonyana bakaHarsha,+
55 oonyana bakaBharkos, oonyana bakaSisera, oonyana bakaTema,+
56 oonyana bakaNetsiya, oonyana bakaHatifa.+
57 Oonyana babakhonzi bakaSolomon:+ Oonyana bakaSotayi, oonyana bakaSofereti, oonyana bakaPerida,+
58 oonyana bakaYahala, oonyana bakaDarkon, oonyana bakaGideli,+
59 oonyana bakaShefatiya, oonyana bakaHatili, oonyana bakaPokereti-hatsebhayim, oonyana baka-Amon.+
60 Onke amaNethini+ noonyana babakhonzi bakaSolomon babengamakhulu amathathu anamashumi asithoba anesibini.
61 Yaye aba ngabo benyuka bevela eTele-mela, eTele-haresha, eKherubhi, eAdon naseImere,+ kwaye abazange bakwazi ukuzixela izindlu zooyise nemvelaphi yabo, enoba babengabakwaSirayeli na:
62 oonyana bakaDelaya, oonyana bakaTobhiya, oonyana bakaNekoda,+ babengamakhulu amathandathu anamashumi mane anesibini.
63 Yaye naba abababingeleli:+ oonyana bakaHabhaya, oonyana bakaHakotse,+ oonyana bakaBharzilayi,+ owathabatha umfazi kwiintombi zikaBharzilayi+ umGiliyadi waza wabizwa ngegama lazo.
64 Aba ngabo abayifunayo ingxelo, yomlibo wabo wokuzalwa ukuze bawungqine esidlangalaleni, yaye abazange bayifumane,+ ngoko bathintelwa kububingeleli njengabangcolileyo.+
65 Ngenxa yoko iTirshata+ yathi kubo mabangazidli+ ezona zinto zingcwele de umbingeleli oneUrim+ neTumim+ eme.
66 Ibandla liphela njengeqela elinye lalingamashumi amane anesibini amawaka anamakhulu mathathu anamashumi amathandathu,+
67 ngaphandle kwamakhoboka+ abo namakhobokazana abo, aba bengamawaka asixhenxe anamakhulu mathathu anesixhenxe;+ kwaye babeneemvumi+ neemvumikazi+ ezingamakhulu amabini anamashumi mane anesihlanu. [
68 Amahashe abo ayengamakhulu asixhenxe anamashumi mathathu anesithandathu, iimeyile zabo zazingamakhulu amabini anamashumi mane anesihlanu.]+
69 Iinkamela zazingamakhulu amane anamashumi mathathu anesihlanu. Amaesile+ ayengamawaka amathandathu anamakhulu asixhenxe anamashumi amabini.+
70 Kwaye kwakukho inxalenye yeentloko+ zezindlu zooyise+ eyanikelayo emsebenzini.+ ITirshata+ yanikela kubuncwane igolide eliwaka leedrarhma, izitya ezingamashumi amahlanu, imiwunduzo yababingeleli engamakhulu amahlanu anamashumi mathathu.+
71 Yaye kwakukho abathile kwiintloko zezindlu zooyise abanikelayo kubuncwane bomsebenzi igolide engamashumi amabini amawaka eedrarhma nesilivere engamawaka amabini anamakhulu amabini eemina.+
72 Yaye oko kwanikelwa ngabanye abantu yayiyigolide engamashumi amabini amawaka eedrarhma nesilivere engamawaka amabini eemina nemiwunduzo yababingeleli engamashumi amathandathu anesixhenxe.
73 Kwaye ababingeleli+ nabaLevi nabagcini-masango neemvumi+ nabantu abathile namaNethini+ naye wonke uSirayeli bahlala kwizixeko zabo.+ Ekufikeni kwenyanga yesixhenxe,+ oonyana bakaSirayeli babesele bekwizixeko zabo.+
Yithumele
Yithumele
Nehemiya 7
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=16&Chapter=7&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D16%26Chapter%3D7%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ISAHLUKO 18
Indlela Imisebenzi YoBukumkani Exhaswa Ngayo Ngemali
1, 2. (a) UMzalwan’ uRussell wawuphendula njani umbuzo womfundisi owayefuna ukuqonda ukuba imisebenzi yaBafundi BeBhayibhile ixhaswa njani ngemali? (b) Yintoni esiza kufunda ngayo kwesi sahluko?
NGENYE imini uMzalwan’ uCharles T. Russell wadibana nomfundisi weCawa yamaDatshi owayefuna ukuqonda ukuba imisebenzi yaBafundi BeBhayibhile ixhaswa njani.
UMzalwan’ uRussell wathi: “Asiqokeleli nkongozelo.”
Lo mfundisi wabuza: “Niyifumana phi ke imali?”
URussel wathi: “Xa ndinokukuxelela indlela esiyifumana ngayo, akunakukholelwa. Xa abantu besiba nomdla kwiintlanganiso zethu, ababoni sitya samali sigqithiswayo. Kodwa bayabona ukuba zikho iindleko. Bazixelela ukuba, ‘Le holo ayikhange ibekho nje mahala . . . Ndinokunikela njani?’”
Lo mfundisi wamjonga engakholelwa.
URussel wathi: “Ndikuxelela inyaniso engangxengwanga. Nam bakhe bandibuze, ‘Mna ndingaxhasa njani?’ Xa umntu enokuthile esandleni, ufuna ukunikela eNkosini. Ukuba akananto, kutheni ke simele simnyanzele?” *
2 Ngokwenene uMzalwan’ uRussell wayethetha “inyani engangxengwanga.” Abantu bakaThixo banembali yokunikela ngokuzithandela ukuze baxhase unqulo lokwenyaniso. Kwesi sahluko, siza kufunda ngemizekelo yeZibhalo ethetha ngoku, nendlela esiqhubeka sisenza ngayo kule mihla. Njengoko siqwalasela indlela imisebenzi yoBukumkani exhaswa ngayo ngemali namhlanje, ngamnye wethu wenza kakuhle xa ezibuza oku, ‘Mna, ndingabuxhasa njani uBukumkani?’
‘Bonke Abantliziyo Zivumayo Mabazise Umnikelo’
3, 4. (a) Yintoni aqiniseke ngayo uYehova ngabanquli bakhe? (b) AmaSirayeli akuxhasa njani ukwakhiwa komnquba?
3 UYehova uyabathemba abanquli bakhe bokwenyaniso. Uqinisekile ukuba xa belinikwa ithuba, baya kubonisa indlela abazinikele ngayo kuye ngokunikela ngokuzithandela. Khawuqwalasele le mizekelo mibini yamaSirayeli.
4 Emva kokuba uYehova ekhokele amaSirayeli aphuma eYiputa, wawaxelela ukuba akhe intente ethwaleka lula, okanye umnquba awayeza kunqulela kuwo. Esi sakhiwo nezinto ezikuso zazingazi kufuna nje iminikelo engacacanga. UYehova wayalela uMoses ukuba anike abantu ithuba lokuwuxhasa lo msebenzi, esithi: ‘Bonke abantliziyo zivumayo mabazise umnikelo kuYehova.’ (Eks. 35:5) Babeza kuthini aba bantu babesandul’ ukubulaleka ‘kumsebenzi wobukhoboka ababenyanzelwa ukuba bawenze’? (Eks. 1:14) Baxhasa ngamandla abo onke, benikela ngegolide, isilivere, nezinye izinto—ezinye zazo ekusenokwenzeka ukuba babezifumene kwabo babeziinkosi zabo eYiputa. (Eks. 12:35, 36) AmaSirayeli anikela ngaphezu koko kwakufuneka ada ‘apheza okanye ayekiswa ukuzisa.’—Eks. 36:4-7.
5. Benza ntoni abantu bakwaSirayeli xa uDavide wabanika ithuba lokunikela ekwakhiweni kwetempile?
5 Kwiminyaka emalunga neyi-475 kamva, uDavide wanikela “ngobutyebi bakhe” ukuze kwakhiwe itempile, isakhiwo sokuqala sonqulo lokwenyaniso emhlabeni. Emva koko wanika amaSirayeli ithuba lokunikela, esithi: “Ngubani okhoyo ozinikela ngokuzithandela ukuba azalise namhlanje isandla sakhe ngesipho sikaYehova?” Abantu ‘benza iminikelo yokuzithandela kuYehova.’ (1 Kron. 29:3-9) Eqonda ukuba ngubani owona mthombo wale minikelo, uDavide wathandaza wenjenje: “Yonk’ into ivela kuwe, sikunike esikuthabathe esandleni sakho.”—1 Kron. 29:14.
6. Kutheni umsebenzi woBukumkani owenziwayo namhlanje ufuna imali, yaye kuphakama yiphi imibuzo?
6 UMoses noDavide abazange babanyanzele abantu bakaThixo ukuba banikele. Kunoko, abantu banikela ngeentliziyo ezivumayo. Kwenziwa njani namhlanje? Sazi kakuhle ukuba umsebenzi woBukumkani bukaThixo ufuna imali. Kufuna imali enjengemali ukupapasha nokusasaza iiBhayibhile neencwadi ezithetha ngeBhayibhile, ukwakha nokuhlaziya iindawo ekuhlanganiswana kuzo nezakhiwo zesebe, nokunikela ngezinto zokunceda ezikhawulezileyo kwamanye amaKristu ngamaxesha entlekele. Xa kunjalo, kuphakama le mibuzo ibalulekileyo: Imali yokwenza zonke ezi zinto ivela phi? Ngaba abalandeli bakaKumkani bayanyanzelwa ukuba banikele?
“Ayisoze Ingqibe Okanye Icele Abantu Bayixhase”
7, 8. Kutheni abantu bakaYehova bengangqibi okanye bahambe becela?
7 UMzalwan’ uRussell nezinxulumani zakhe abazange bafune ukuxelisa iicawa zeNgqobhoko ezisebenzisa iindlela zokunyusa ingxowa-mali. Kwinkupho yesibini yeMboniselo, kumxholo othi “Uyayifuna ‘IMboniselo’?” uRussell wathi: “Sikholelwa kwelokuba, ‘iMboniselo’ ixhaswa nguYEHOVA, ngenxa yoko ayisayi kungqiba okanye icele abantu bayixhase. Xa Lowo uthi: ‘Yonke igolide nesilivere yeentaba yeyam,’ esilela ukulungiselela imali efunekayo, siya kuqonda ukuba lifikile ixesha lokuyiyeka le mpapasho.” (Hag. 2:7-9) Ngoku sele kudlule iminyaka engaphezu kweyi-130 iMboniselo nentlangano eyipapashayo zikho, ibe azibuyi mva!
8 Abantu bakaYehova abahambi becela imali. Abahambisi izitya zenkongozelo okanye bathumele iileta ezicela imali. Abanazindlela zokunyusa ingxowa-mali ezifana neebazaars neeraffles. Babambelele koko kwathethwa yiMboniselo kudala: “Asiyiboni ifanelekile into yokucelela imisebenzi yeNkosi imali, njengoko zisenza iicawa . . . Ngokwendlela esibona ngayo, imali eyenziwe ngezi ndlela zahlukahlukeneyo zokungqiba egameni leNkosi yethu kukuyimela kakubi, akwamkelekanga kuyo, ibe akubaziseli iintsikelelo abo banikelayo kwakunye nomsebenzi ofezwayo.” *
“Ngamnye Makenze Kanye Njengoko Egqibile Entliziyweni Yakhe”
9, 10. Sisiphi isizathu esibangela ukuba sinikele ngokuzithandela?
9 Njengabalawulwa boBukumkani banamhlanje, akukho mfuneko yokuba sinyanzelwe ngokunikela. Kunoko, siyisebenzisa ngokuzithandela imali yethu nezinto esinazo ukuze sixhase imisebenzi yoBukumkani. Kutheni sinikela ngeentliziyo ezivumayo? Makhe sihlolisise ezi zizathu zithathu.
10 Esokuqala, sinikela ngokuzithandela kuba siyamthanda uYehova yaye sifuna ukwenza “izinto ezikholekileyo emehlweni akhe.” (1 Yoh. 3:22) Ngokuqinisekileyo uYehova uyamthanda umkhonzi onikela ngentliziyo evumayo. Makhe sihlolisise amazwi kampostile uPawulos athetha ngokunikela kwamaKristu. (Funda eyesi-2 kwabaseKorinte 9:7.) UmKristu wokwenyaniso akanikeli ekrikriza okanye kuba enyanzelekile. Kunoko, unikela kuba ‘egqibe entliziyweni yakhe.’ * Oko kukuthi, unikela emva kokuba ebone kukho imfuneko yokwenza oko waza wayiqonda nendlela anokunikela ngayo. UYehova uyamthanda umntu onikela ngolo hlobo, kuba “uThixo uthanda umphi ochwayitileyo.” Enye inguqulelo ithi: “UThixo uthanda abantu abakuthandayo ukupha.”
11. Yintoni ebangela ukuba sifune ukunikela kuYehova ngako konke esinako?
11 Esesibini, sinikela ngezinto zethu eziphathekayo kuba sibulela uYehova ngeentsikelelo ezininzi asinika zona. Cinga ngomgaqo okuMthetho kaMoses okwenza uhlolisise intliziyo yakho. (Funda iDuteronomi 16:16, 17.) Xa esiya kwimithendeleko emithathu yonyaka, umSirayeli ngamnye kwakufuneka anikele isipho ‘ngokwentsikelelo ayinikwe nguYehova.’ Ngenxa yoko, mntu ngamnye ngaphambi kokuba aye kumthendeleko, kwakufuneka acinge ngendlela asikelelwe ngayo aze ahlole intliziyo yakhe ecinga ngesona sipho anokunikela ngaso. Ngokufanayo, xa sicinga ngeendlela ezininzi asisikelela ngazo uYehova, siye sifune ukunikela ngako konke esinako. Isipho esisinikela ngeentliziyo ezipheleleyo, esiquka izinto eziphathekayo esinazo, sibonisa ukuba siyixabisa ngokwenene indlela uYehova asisikelela ngayo.—2 Kor. 8:12-15.
12, 13. Iminikelo yethu yokuzithandela ibonisa njani ukuba siyamthanda uKumkani wethu, yaye ngamnye kuthi unikela njani?
12 Esesithathu, xa sinikela ngokuzithandela sibonisa ukuba siyamthanda uKumkani uYesu Kristu. Njani? Khawucinge ngoko uYesu wakuxelela abafundi bakhe kubusuku bakhe bokugqibela ngaphambi kokuba afe. (Funda uYohane 14:23.) Wathi: “Ukuba nabani na uyandithanda, uya kuligcina ilizwi lam.” “Ilizwi” likaYesu liquka umyalelo wokushumayela iindaba ezilungileyo zoBukumkani emhlabeni wonke. (Mat. 24:14; 28:19, 20) Elo “lizwi” siligcina ngokuba senze konke esinako—sisebenzise ixesha, amandla nezinto esinazo—ukuze sihambisele phambili umsebenzi wokushumayela ngoBukumkani. Ngaloo ndlela sibonisa ukuba siyamthanda uKumkani wethu onguMesiya.
13 Njengabalawulwa abanyanisekileyo boBukumkani, sifuna ukubonisa ukuba sibuxhasa ngeentliziyo ezipheleleyo uBukumkani ngokunikela ngemali. Sikwenza njani oko? Eso sisigqibo somntu ngamnye. Ngamnye unikela ngokwamandla anawo. Noko ke, amaKristu amaninzi esikhonza nawo akathathi ntweni. (Mat. 19:23, 24; Yak. 2:5) Loo maKristu kumele kuwathuthuzele ukwazi ukuba uYehova noNyana wakhe baxabisa neyona minikelo mincinane, xa iphuma kwintliziyo evumayo.—Marko 12:41-44.
Ifunyanwa Phi Imali?
14. Kangangeminyaka, amaNgqina kaYehova ebezihambisa njani iincwadi?
14 Kangangeminyaka, amaNgqina kaYehova ebehambisa iincwadi ngeminikelo. Bekucelwa iminikelo ephantsi kakhulu ukuze iincwadi zifunyanwe nangabantu abangathathi ntweni. Kakade ke, ukuba umninimzi obonakala enomdla akanayo imali, abavakalisi boBukumkani bebemshiyela incwadi mahala. Eyona nto bebenomdla wayo kukuba abantu abanyanisekileyo nabakwaziyo ukufunda bafumane iincwadi ukuze bancedakale.
15, 16. (a) Ngo-1990, luluphi utshintsho olwenziwa liQumrhu Elilawulayo kwindlela esizihambisa ngayo iincwadi zethu? (b) Kunikelwa njani? (Funda nebhokisi ethi “ Iya Phi Iminikelo Yethu?”)
15 Ngo-1990, iQumrhu Elilawulayo layitshintsha indlela esizihambisa ngayo iincwadi zethu. Ngaloo nyaka, eMerika abantu ababenikwa iincwadi babenikela ngokuzithandela. Ileta eyayibhalelwe onke amabandla alapho yathi: “Abavakalisi nabantu abanomdla akuzi kufuneka babhatale ixabiso elithile leemagazini neencwadi ukuze bazifumane. . . . Nabani na ofuna ukunikela ukuze ancedise kwiindleko zomsebenzi wethu wokufundisa wamkelekile, kodwa zona iimpapasho umntu uza kuzinikwa enoba unikele okanye akanikelanga.” Elo lungiselelo layenza yacaca into yokunikela ngokuzithandela kumsebenzi wonqulo esiwenzayo, lacacisa nokuba “asingobathengisi belizwi likaThixo.” (2 Kor. 2:17) Ekuhambeni kwexesha, eli lungiselelo lokunikela ngokuzithandela lasetyenziswa kuwo onke amasebe asehlabathini.
16 Kunikelwa njani? IiHolo zoBukumkani zamaNgqina kaYehova zineebhokisi zeminikelo. Abantu banokufaka iminikelo kwezi bhokisi nakwimibutho esemthethweni yamaNgqina kaYehova. Nyaka ngamnye kwiMboniselo kuphuma inqaku elithetha ngendlela enokwenziwa ngayo iminikelo enjalo.
Isetyenziswa Njani Le Mali?
17-19. Khawuchaze indlela esetyenziswa ngayo imali (a) kumsebenzi owenziwa ehlabathini, (b) ekwakhiweni kweeHolo zoBukumkani (c) nakwiindleko zebandla.
17 Umsebenzi owenziwa ehlabathini. Le yeyeendleko zomsebenzi wokushumayela owenziwa ehlabathini lonke. Ezi ziindleko zeencwadi ezihanjiswa ehlabathini, ukwakha nokuhlaziya iiofisi zamasebe namakhaya aseBheteli, ezinye zezezikolo ezahlukahlukeneyo zobuthixo. Ngaphezu koko, le mali inyamekela abathunywa bevangeli, abaveleli abahambahambayo kunye noovulindlela abakhethekileyo. Le minikelo ikwasetyenziselwa ukunceda abazalwana noodadewethu ngamaxesha entlekele. *
18 Ukwakhiwa kweeHolo zoBukumkani ehlabathini lonke. Le inceda amabandla afuna ukwakha okanye ukuhlaziya iiHolo zoBukumkani. Ngokuya abantu benikela, kutsho kuncedakale namanye amabandla. *
19 Iindleko zebandla lasekuhlaleni. Le ibhatala zonke iindleko zebandla. Abadala banokugqiba ekubeni enye yale mali ithunyelwe kwiofisi yesebe ukuze isetyenziswe kumsebenzi owenziwa ehlabathini. Xa kunjalo, abadala baza kucela imvume yebandla. Ukuba liyavuma, baya kuthumela loo mali kugqitywe ngayo. Nyanga nganye umzalwana ojongana neengxelo zemali zebandla wenza ingxelo eza kufundwa ebandleni.
20. Unokumzukisa njani uYehova ‘ngezinto zakho zexabiso’?
20 Xa sicingisisa ngako konke okufunekayo kumsebenzi wokushumayela ngoBukumkani nowokwenza abafundi owenziwa ehlabathini, siye sifune ‘ukubeka uYehova ngezinto zethu zexabiso.’ (IMize. 3:9, 10) Izinto zethu zexabiso ziquka amandla, ingqondo, umsebenzi wokushumayela neempawu zethu zobuKristu. Ngokuqinisekileyo zonke ezi zinto sifuna ukuzisebenzisa ngokupheleleyo kumsebenzi woBukumkani. Singalibali ke nokuba izinto zethu zexabiso ziquka nezinto eziphathekayo. Masizimisele ukunikela ngoko sinako xa sikwazi ukwenjenjalo. Iminikelo esiyinika uYehova iyamzukisa yaye ibonisa ukuba siyabuxhasa uBukumkani bukaMesiya.
^ isiqe. 1 IMboniselo kaJulayi 15, 1915, iphepha 218-219.
^ isiqe. 8 IMboniselo ka-Agasti 1, 1899, iphepha 201.
^ isiqe. 10 Omnye umphengululi uthi ibinzana lesiGrike eliguqulelwe ngokuthi “ukugqiba” “linentsingiselo yokuzimisela ukwenza into kusengaphambili.” Wongezelela ngelithi: “Nakubeni kuvuyisa ukupha, kumele kucetywe kusengaphambili kuze kube yinto eyenziwa rhoqo.”—1 Kor. 16:2.
^ isiqe. 17 Ukuze ufumane iinkcukacha ezingakumbi ngendlela esinceda ngayo ngamaxesha entlekele, funda iSahluko 20.
^ isiqe. 18 Ukuze ufumane iinkcukacha ezingakumbi ngokwakhiwa kweeHolo zoBukumkani, funda iSahluko 19.
Funda Okungakumbi
Oko Sinokukwenza Ukuze Sinyamekele Abanye
Funda indlela iminikelo eyenziwa kumsebenzi owenziwa ehlabathini lonke ngamaNgqina kaYehova enceda ngayo ukuze kuncedwe abantu abasweleyo ngokwenyama nangokomoya.
Ngaba Uza Kuncama Izinto Ezithile Ngenxa YoBukumkani?
Funda iindlela esinokulisebenzisa ngazo ixesha esinalo, imali, amandla nobuchule bethu ukuze sixhase uBukumkani bukaThixo.


text:
ISIFUNDO 9
UYeremiya Akazange Ayeke Ukuthetha NgoYehova
Ngamaxesha athile abantu bahlekisa ngathi okanye babe nomsindo xa sithetha nabo ngoYehova. Banokusenza sifune ukuyeka ukuthetha ngoThixo. Zange ukhe uzive ufuna ukuyeka wena?— IBhayibhile isichazela ngomfana owayethanda uYehova owakhe waphantse wayeka ukuthetha ngaye. Igama lakhe yayinguYeremiya. Makhe sifunde ngaye.
Xa uYeremiya wayesengumfana, uYehova wathi kufuneka alumkise abantu ukuba bayeke ukwenza izinto ezimbi. Kwakungekho lula oko, ibe uYeremiya wayesoyika. Wathi kuYehova: ‘Andazi ukuba ndiza kuthini. Ndiseyinkwenkwe nje.’ Kodwa uYehova wathi kuye: ‘Musa ukoyika. Ndiza kukunceda.’
UYeremiya waqalisa ke ukulumkisa abantu ukuba baza kohlwaywa xa bengayeki ukwenza izinto ezimbi. Ucinga ukuba abantu bammamela uYeremiya?
Ngokomzekelo, ngenye imini, amanye amadoda akhohlakeleyo amphosa kumngxuma onodaka uYeremiya. Wayengenakutya, engenawo namanzi. Loo madoda ayefuna uYeremiya afele kuloo mngxuma. Kodwa uYehova wamsindisa!
Yintoni onokuyifunda kumzekelo kaYeremiya?— Nangona wayesoyika ngamanye amaxesha, akazange ayeke ukuthetha ngoYehova. Xa uthetha ngoYehova, abanye basenokukugezela okanye bacaphuke. Usenokuba neentloni okanye woyike. Kodwa ungaze uyeke ukuthetha ngoYehova. Uya kukunceda ngawo onke amaxesha, kanye njengoYeremiya.


text:
Lusapho Gladstone Nyembezi
Lala Ngoxolo Tat'Umandela - Poem by Lusapho Gladstone Nyembezi
Inene ubethunyiwe nguThixo, Ukusisusa kulo lonk'ilizwe isiphoxo, Wazigqib'ezingindilil'iingxoxo, UMandela akanguye uThixo, Ngoko ke musani ukumenz'isithixo.
Aa! Dalibhunga. A! Rholihlahla! Gama lini na eli, Rholihlahla? Inene ulirholil'elo hlahla, Wanga usus'udushe kanti uluchasile, Walirhola wahlokoloza kanti umel'inyaniso.
Aa! Dalibhunga! Inene ulidalil'ibhunga, kususel'ebuncinaneni udal'amabhunga, Ngendisithi phila ngonaphakade ukub'ukufa bekungakwebanga, Noxa nj'elokumis'ukuf'igunya ndingalinikwanga, Sendikwamkele ukufa noko akukuqubulanga...
Uyihlahlil'indlela kuba wazalw'uyinkokheli...Uzichukumisil'intliziyo kuba ubungaphezu kwenkokheli, Koko uphantsi usondele kuluntu kub'ungumntu.Endaweni yokufun'ukongamela usuke wasisicaka...Zingafunda kuwe ezinxanelwe ulwaz'iinkokheli.Bancance kulo mbele ubhongxileyo bonk'abantu, Bazi ukuba ubukhokheli asikokuzigwagwisa konke kukuba sisicaka.
Hamba tshantliziyo ndini laseQunu, Lala ngoxolo mzimbandini othe wanyamezela...Lala ngoxolo mphefumlo besingenakwala nawe xa kufik'ukufa.Hamb'emehlweni, sal'ezintliziyweni.Ewe, uyakusal'ezinkumbulweni...
Siya kusala sithetha kakuhle nakakubi... Kodwa ke umgwebi esimaziyo nguThixo...Izulu nesihogo sekusazi uYesu ukuba loo mphefumlo uya ngaphi...Bambi bathi uqeshiwe nguSathana, mna ndithi umgwebi nguThixo.Kambe ke uYesu wasoxuth'isitshixo...USathana akangothixo nox'ezam'ukuzenz'uThixo.
Wena mphefumlo into yakho yaziwa nguThix'umongameli, Noxa siya kusala sisiva iimbali ngeembali bekhala ngeILLUMINATI, Suke mna ndithath'ikomityi ndiphung'iti.
Yiyoooo loo nto kaloku itheth'imbongi xa kunje, Ithi masigqal'ukuthetha kwethu, sikucezel'ukuthetha esingakwaziyo.Yiyoooo loo nto kaloku ndisithi singanwenwis'ulwimi siwayeke namanga...Esingayaziyo siyithule bantu bakuthi....
Hamba kakuhle qhawendini lomThembu.Ubugorha bakho buzichukumisil'iimpilo zehlabathi jikelele.Le yinyanis'engafuni kuphikiswa naliqili elinkone.Izingqi zakho Velabambhentsele zivakele.Imisebenzi yakh'ibonakele.Ngoko ke nomzila wakho ushiyekile, siyawubona...Farewell brother... I am very thankful I have lived during yo lifetime though I never have an encounter with you... I have shared breathing the same atmosphere you breathed... I have lived in yo lifetime.Your journey has indeed come to an end. #RIP Velabambhentsele.Umbongo wokuhlonipha uRholihlahla Mandela,2013/12/15
Poet's Notes about The Poem
Comments about Lala Ngoxolo Tat'Umandela by Lusapho Gladstone Nyembezi
Read this poem in other languages
This poem has not been translated into any other language yet.
Lusapho Gladstone Nyembezi's Other Poems
Famous Poems
-
Phenomenal Woman
Maya Angelou
-
Still I Rise
Maya Angelou
-
The Road Not Taken
Robert Frost
-
If You Forget Me
Pablo Neruda
-
Dreams
Langston Hughes
-
Annabel Lee
Edgar Allan Poe
-
Caged Bird
Maya Angelou
-
If
Rudyard Kipling
-
Stopping By Woods On A Snowy Evening
Robert Frost
-
Television
Roald Dahl